ועדת הכלכלה, כנסת 20, פרוטוקול מספר 713, 2018-03-04 16:00

איתן כבל: שלום לכולם, אני שמח לפתוח עוד ישיבה של ועדת הכלכלה של הכנסת.

איתן כבל: הנושא שעומד לפתחנו: השלמות לפרק ד': טלגרף האלחוטי להצעת החוק לקראת הדיון בוועדה.

איתן כבל: אני רק רוצה להזכיר, אנחנו סיימנו את חוק ה-Wi-Fi, נשארו שתי נקודות שמונחות לפתחנו, נדמה לי שתי נקודות - -

איתי עצמון: ועוד כמה השלמות.

איתן כבל: אולי עוד איזה כמה השלמות, אבל בקטנה לגמרי.

איתן כבל: אני רוצה לגעת בשתי הנקודות המרכזיות שבעטיין התכנסנו כאן, כי אחרת היינו כבר מסיימים את הכל בפעם הקודמת.

איתן כבל: אני רוצה להזכיר, יש לנו שתי נקודות, כפי שאמרתי, ששלחתי אתכם לעשות שיעורי בית.

איתן כבל: הראשונה, סמכויות מפקחים, והשנייה, מערכת הביטחון (תחולת סמכויות פיקוח), כדי שאנחנו נדע בדיוק מה צריך, איך צריך.

איתן כבל: אני מבין ששם עדיין לא הצלחתם להגיע להסכמות מלאות.

דנה נויפלד: שלחנו מסמך לוועדה.

דנה נויפלד: שני הנושאים הגדולים זה אכן כפי שהצגת.

דנה נויפלד: היו עוד זנבות.

דנה נויפלד: אנחנו נרצה, ברשותך, לסיים את הזנבות.

דנה נויפלד: נלך מן הקל אל הכבד?

איתן כבל: בסדר.

רועי ברית: אז אני קורא לפי הסדר מהמסמך שהעברנו לוועדה ביום חמישי.

איתי עצמון: הוא מסמך השלמות לנוסח שהנחתם על שולחן הוועדה בשבוע שעבר.

רועי ברית: נכון.

רועי ברית: הדבר הראשון שאני אקריא זה את התוספת השנייה לפקודה לפי התיקון המוצע.

רועי ברית: בתוספת השנייה היו את שיקולי ההפחתה.

רועי ברית: "תוספת שניה (סעיף 6יא) הגדרות.

רועי ברית: בתוספת זו – "אישור" – כל אחד מאלה: אם המפר חייב, לפי דין, במינוי רואה חשבון מבקר – אישור שנתן רואה חשבון מבקר שמונה כאמור, המבקר את הדוחות הכספיים השנתיים; אישור שנתן יועץ מס מייצג כי נתון פלוני תואם לאמור במסמך שהוגש במסגרת פעולת הייצוג של יועץ המס.

רועי ברית: "מחזור עסקאות" – מחזור עסקאות של עוסק כהגדרתו בחוק מס ערך מוסף, התשל"ו-1975; "יועץ מס מייצג" – כהגדרתו בחוק הסדרת העיסוק בייצוג על ידי יועצי מס, התשס"ה-2005; "המנהל" – כהגדרתו בסעיף 6ד לפקודה; "מפר" – כמשמעותו לפי סעיף 6ה לפקודה; "רואה חשבון מבקר" – כהגדרתו בחוק החברות, התשנ"ט-1999.

רועי ברית: הפחתת סכומי העיצום הכספי.

רועי ברית: המנהל רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

רועי ברית: המפר לא הפר כל הוראה מהוראות הפקודה או לפיה בשלוש השנים שקדמו להפרה – 20 אחוזים; לא הפר את אותה הוראה בשלוש השנים שקדמו להפרה – 15 אחוזים; המפר הפסיק את ההפרה מיוזמתו ודיווח עליה למנהל – 30 אחוזים; המפר נקט פעולות למניעת הישנות ההפרה ולהקטנת הנזק, להנחת דעתו של המנהל -25 אחוזים.

רועי ברית: הפחתה בשל נסיבות אישיות.

רועי ברית: ראה המנהל, לגבי מפר שהוא יחיד, שההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיו קשות המצדיקות שלא למצו את הדין עם המפר, רשאי הוא להפחית למפר את סכום העיצום הכספי בשיעור של 20 אחוזים.

רועי ברית: הפחתה בשל מספר נסיבות.

רועי ברית: התקיימו לגבי מפר כמה נסיבות כאמור בסעיפים 2 ו-3, רשאי המנהל להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה המצטבר לא יעלה על 70 אחוזים מסכום העיצום הכספי הקבוע בשל אותה הפרה.

איתי עצמון: אני רוצה לעצור אותך בעניין שיעור ההפחתה המצטבר.

איתי עצמון: למעשה, המצב שעלול להיווצר כתוצאה מיישום ההוראה הזאת זה שמפר שמתקיימות לגביו הנסיבות האמורות בסעיף 2, כלומר, זו הפרה ראשונה שלו, הוא הפסיק את ההפרה מיוזמתו ודיווח עליה, הוא נקט פעולות למניעת הישנות ההפרה ומתקיימות לגביו נסיבות אישיות, הוא עשוי להגיע ל-95 אחוזי הפחתה.

איתי עצמון: אתם כאן חוסמים את מתן ההפחתה עד 70 אחוזים.

רועי ברית: דבר ראשון, הסכומים של העיצומים הכספיים אצלנו הם יחסית נמוכים.

רועי ברית: אם אתה מוריד 95 אחוזים מ-70 אלף שקלים או מעשרת אלפים שקלים, אתה בסוף נשאר עם סכומים שאנחנו לא חושבים שהם משיגים את המטרה של ההרתעה, לכן חשבנו לעשות כך.

רועי ברית: ראינו, ודיברנו על זה עם הייעוץ המשפטי של הוועדה, שיש גם תקנות שבהן נקבע שיעור מצטבר נמוך יותר.

איתי עצמון: לא באישור ועדה, אולי בתקנות שלא אושרו על ידי הוועדה.

איתי עצמון: בתקנות ההפחתה לאורך השנים שאושרו על ידי הוועדה השיעורים היו גבוהים יותר.

איתי עצמון: גם בתקנות שלכם, של משרד התקשורת, תקנות הדואר, יש 85 אחוזים.

איתי עצמון: בחוק ההסדרים במשק המדינה לעניין הגפ"מ שאושר לאחרונה יש עד 80 אחוזים.

איתן כבל: אני מבין את מה שאתה אומר, אני רק רוצה לשאול בהמשך.

איתן כבל: שם הסכומים הם כנראה גבוהים.

איתי עצמון: בגפ"מ הסכומים די דומים.

דנה נויפלד: אנחנו קיבלנו את הערתו של איתי.

דנה נויפלד: אנחנו התחלנו עם 50 אחוז.

דנה נויפלד: איתי שכנע אותנו להעלות ל-70 אחוז.

דנה נויפלד: אנחנו עכשיו על הדלתא.

דנה נויפלד: הסכמנו להעלות את השיעור.

דנה נויפלד: אני מבינה את ההערה של הייעוץ המשפטי לוועדה, אבל יחד עם זאת חשבנו שהסכומים, כמו שאמר רועי, הם גם ככה מאוד נמוכים.

דנה נויפלד: היה אפשר לבוא ולהגיד, "טוב, אז נעלה את השיעור של ההפחתה האפשרי, אבל גם נעלה בצד את הסכומים".

דנה נויפלד: לא רצינו להעלות את הסכומים, אז אמרנו שנעשה איזה שהוא איזון.

דנה נויפלד: מצד אחד, כן קיבלנו את הערתו, העלינו את הרף, אבל מצד שני, לא קיבלנו את הערתו עד הסוף.

דנה נויפלד: השארנו את זה ככה בגלל הסכומים הנמוכים יחסים שיש - -

איתן כבל: 75 אחוז וגמרנו.

איתן כבל: אתה לא הבנת, אבל הסוסים ברחו מהאורווה.

רז הילמן: אני מאוד אוהב את האורווה שלהם, הכל בסדר, אין לי שום טענה, הכל מצוין, רק לגבי הנושא של ההפחתה שדיברנו.

רז הילמן: כשדיברנו על הסעיף המהותי, אמרנו שנדבר על זה בהפחתה.

רז הילמן: בעצם יש סיטואציה שליבואן חסר ניירת ביחס למוצר.

רז הילמן: זה מתפצל לשתי אפשרויות.

רז הילמן: אפשרות אחת, חסרה לו ניירת, אבל המוצר שלו בסדר מבחינת התדרים שהוא משדר בהם.

רז הילמן: החלופה השנייה, אין לו ניירת, אבל גם המוצר לא עומד בתדרים שמשרד התקשורת דורש.

רז הילמן: מה שאני מציע זה שתהיה עילה בתקנות ההפחתה שתתייחס לזה שבמצב שבו לא נכנס לארץ מוצר שיכול לסכן את הרשת, העיצום מלכתחילה יהיה נמוך יותר.

רועי ברית: אני חושב שזה מאוד משונה ליצור את ההבחנה הזאת.

רועי ברית: אדם צריך לצרף מסמכים כדי שנבחן אותם.

איתן כבל: לא הבנתי מה אתה מבקש ממני.

רז הילמן: אני אסביר.

איתן כבל: אל תחזור, אני הבנתי בדיוק.

איתן כבל: התכוונתי למהות של כל מה שאנחנו עושים.

איתן כבל: אני אתחיל להגיד לו, "שמע, אה, בסדר, אסור, אבל לא פגע באף אחד".

איתן כבל: זה כבר ממילא נלקח בחשבון בעוצמת ההשתה של הקנסות שמוטלות.

רז הילמן: זה המקום לשים את זה בדיוק.

רז הילמן: אני לא אומר שלא צריך להעניש, אני רק אומר שאפשר להעניש פחות.

רז הילמן: בדיוק כמו שאתה אומר, לקחת את זה בחשבון.

רז הילמן: אני מניח שניתן לתת לזה מענה בתקנות ההפחתה.

רז הילמן: זה בדיוק המקום לתת את האיזון שאתה מדבר עליו - או כאן, או בהפרה עצמה, אחת מהשתיים.

רועי ברית: אני חושב שזה שיקול הדעת של הרשות המינהלית שמפעילה את הסמכות שלה.

רועי ברית: אם זה היה משהו טכני - -

רז הילמן: אם לא תרשום את זה, לא יהיה לך את שיקול הדעת הזה.

רז הילמן: אפשר לשאול את משרד המשפטים.

איתן כבל: משרד המשפטים.

יערה למברגר: בעיצומים כספיים אין שיקול דעת, זאת אומרת, אם מתקיימת ההפרה, לפחות במסלול שמוצע פה יש להטיל את העיצום.

יערה למברגר: במובן הזה התשובה ברורה לי.

יערה למברגר: לרגע חשבתי על שאלתו של רז.

יערה למברגר: ההערה מוצגת כהערה לתקנות הפחתה, אבל זה לא נראה לי משהו שמתאים לתקנות הפחתה.

איתן כבל: ביקשת שאני אשאל את משרד המשפטים.

רז הילמן: מצוין.

רז הילמן: היא אומרת שההצעה המקורית שלי שזה יהיה בהפרות זאת הדרך הנכונה.

רז הילמן: לשים את זה בהפרה, לפצל את ההפרות לשניים, זה היה הרעיון המקורי שלי.

רז הילמן: יש הרי שתי רמות של הפרה.

דנה נויפלד: הבדיקה אמורה להיות פשוטה.

איתן כבל: יקירי, תן לי להתקדם.

רז הילמן: אבל אתה מבין, מה שאתה אמרת קודם לא יקרה, לא יהיה להם שיקול דעת.

דנה נויפלד: אם הצלחת ולא היה נזק, אז - -

רז הילמן: זו לא שיטת מצליח, כי כן יהיה עיצום כספי.

איתן כבל: רז, אני לא קונה את זה.

איתן כבל: כתוב שבפני עיוור לא תיתן מכשול, קל וחומר בפני נוכל.

איתן כבל: עזוב אותי, אני בכלל לא רוצה להתקדם לסיטואציה הזאת, אין לי עניין להגיע לשם.

איתן כבל: אלה הכללים, אנשים צריכים לעמוד בהם.

איתן כבל: אני לא אתחיל להגיד אם זה רק הזיק לשכונה, אם זה רק הזיק לזה.

איתן כבל: אתה נותן לי פה פתח.

רז הילמן: אני מדבר קטגורית.

רז הילמן: המוצר עומד בדרישות של משרד התקשורת.

רז הילמן: הוא לא מזיק לאף אחד, הוא עומד בדרישות.

דנה נויפלד: אז איפה ההפרה?

רז הילמן: יש הפרה, כי הוא לא הגיש את הניירת הנכונה.

דנה נויפלד: ההפרה הזאת היא הפרה יחסית פשוטה.

איתן כבל: נכון.

איתן כבל: אם לא, לא הייתה ההפרה הזאת.

איתן כבל: אם לא, לא היינו כותבים אותה.

איתן כבל: אוקי, בואו נתקדם.

דנה נויפלד: אתה אולי לא רוצה - -

רז הילמן: לא, אני רוצה שהיא תהיה במדרג הנמוך.

איתן כבל: דנה, להתקדם.

איתן כבל: רז, אני מצטער.

רועי ברית: אני חוזר לסעיף 5 בתוספת השנייה.

רועי ברית: הפחתה בשל התחשבות במחזור העסקאות.

רועי ברית: מצא המנהל שסכום העיצום הכספי עולה על 5 אחוזים ממחזור העסקאות של המפר, רשאי הוא להפחית את הסכום ל-5 אחוזים ממחזור העסקאות שלו.

רועי ברית: סעיף קטן (א) יחול בין אם הופחת סכום העיצום הכספי לפי סעיפים 2 ו-3 ובין אם לאו.

רועי ברית: מסמכים שיצורפו לבקשה.

רועי ברית: מפר המבקש הפחתה של סכום העיצום הכספי לפי הוראו תוספת זו, יגיש למנהל, בתוך 30 ימים ממועד מסירת ההודעה על הכוונה להטיל עליו עצום כספי, מסמכים המאמתים את העובדות שעל יסודן מתבקשת ההפחתה כאמור, ולעניין ההפחתה לפי הוראות סעיף 5 – יגיש למנהל אישור לעניין גובה מחזור העסקות שלו.

רועי ברית: אני רק רוצה לומר שהתוספת הזאת חלה גם על העיצומים הכספיים שיטיל מנהל רת"א על מי שפועל - -

איתן כבל: את זה אמרנו.

איתי עצמון: אלא אם כן הוא יחליט לשכנע את שר התחבורה להתקין תקנות שיקבעו אחרת, אבל נכון לעכשיו זה המצב המשפטי.

איתן כבל: תודה רבה.

איתן כבל: אני מעלה להצבעה את התוספת עם השינוי ל-75 אחוז.

איתן כבל: בעד – פה אחד

איתן כבל: נמנעים – אין

איתי עצמון: התוספת השנייה אושרה.

רועי ברית: אני אקריא את הסעיפים שלא קראנו בדיון הקודם.

איתי עצמון: אני רוצה להקדים שני משפטים או שלושה.

איתי עצמון: ההוראות שהובאו לאישור הוועדה בנוסח שאושר בקריאה הראשונה כללו, אדוני, מודל חריג למתן סמכויות פיקוח, סמכויות לתת מעין צו הפסקה, וגם סמכויות - זה בנסיבות מסוימות שלא לגמרי הובררו - לתפוס מכשירים אלחוטיים שמפרים את הוראת הפקודה.

איתי עצמון: סמכויות מעין אלו, לפי בדיקה שאנחנו ערכנו, ניתנות, וזה כמקובל בחקיקה, לרגולטור עצמו – לממונה או למנהל.

איתי עצמון: כאן הסמכויות האלו ניתנו למפקחים שהוסמכו בנגזרת הצרה יותר של סמכויות הפיקוח.

איתי עצמון: כלומר, המפקחים כאן הוסמכו בסמכויות פיקוח, לא בסמכויות אכיפה.

איתי עצמון: עם זאת, מכיוון שנציגי משרד התקשורת והייעוץ המשפט הסבירו לנו לגבי הצרכים המיוחדים של המשרד בפיקוח שוטף בשטח - אם הם ירצו הם ירחיבו - השתכנענו שניתן לקבל את המודל הזה, אבל להבנות כאן איזה שהוא תהליך שמאפשר למפקח להפעיל את הסמכות שלו לזמן קצר, קצוב.

איתי עצמון: גם הפעלת הסמכויות הזאת טעונה אישור של הרגולטור.

איתי עצמון: לאחר תקופה מאוד קצרה של שני ימי עבודה, אם אינני טועה, המנהל יוכל להאריך את מתן ההוראה.

איתי עצמון: לאחר מכן הוא גם יוכל לפנות לבית משפט שיכריע מה לעשות באותם עניינים - מדובר על מתן הוראות או על תפיסה - ולקבוע שתפיסה היא רק בנסיבות של צורך מיידי, כלומר, יש באמת חשש שהמכשיר עלול לגרום לאיזה שהוא נזק חמור לביטחון המדינה, ביטחון הציבור, בטיחות וכו'.

איתי עצמון: את כל ההבניה הזאת ניסינו לעשות בשני הסעיפים הדי ארוכים האלה.

דנה נויפלד: הנוסח הזה הוא נוסח שעבר טיפול יסודי בידי היועץ המשפטי של הוועדה.

דנה נויפלד: אנחנו קיבלנו את הערותיו.

דנה נויפלד: הנוסח שעכשיו רועי יקריא זה הנוסח המשופר והמוסכם.

רועי ברית: 11ד.

רועי ברית: "מתן הוראות לשם הפסקת הפעלה שלא דין.

רועי ברית: מצא מפקח כי אדם מפעיל מכשיר אלחוטי או תחנת אלחוט באופן הגורם או שעלול לגרום לשיבוש או להפרעה לפעילותם של מכשירים אלחוטיים אחרים הפועלים כדין (להלן – המפעיל), בניגוד להוראות לפי פקודה זו, יורה לו, באישור בכתב מאת המנהל, להפסיק את הפעלת המכשיר, ורשאי הוא להורות לו על האמצעים שעליו לנקוט לשם הפסקת ההפעלה כאמור; אישור המנהל כאמור יכול שיינתן במסרון או אמצעי אלקטרוני אחר.

רועי ברית: המפקח לא ייתן הוראות לפי סעיף קטן (א) אלא לאחר שנתן למפעיל הזדמנות לטעון את טענותיו לפניו, ויודיע למפעיל כי באפשרותו לטעון את טענותיו לפני המנהל; ואולם סבר המפקח כי קיים צורך מיידי לתת הוראות כאמור, רשאי הוא לתת את ההוראה לאלתר, ובלבד שייתן למפעיל הזדמנות לטעון טענות כאמור לפני המנהל בהקדם האפשרי לאחר מכן.

רועי ברית: הוראות המפקח לפי סעיף קטן (א) יעמדו בתוקפן עד שני ימי עבודה מיום מתן ההוראות או עד להחלטת המנהל בנושא לפי סעיף קטן (ה), לפי המוקדם מביניהם.

רועי ברית: המנהל רשאי, בהודעה בכתב למפעיל, להאריך את תוקף ההוראות שניתנו לפי סעיף קטן (א), לאחר שניתנה למפעיל הזדמנות לטעון את טענותיו כאמור בסעיף קטן (ב); הארכה כאמור תעמוד בתוקפה עד 30 ימים מיום מתן ההארכה; לעניין מכשירים כאמור שיובאו לישראל בניגוד להוראות לפי פקודה זו, רשאי המנהל להורות לעוסק בסחר באותם מכשירים, לאחר שנתן לו הזדמנות לטעון את טענותיו לפניו, לנקוט פעולות לגבי מכשירים כאמור לשם מניעת הפעלתם או לשם הוצאתם מישראל.

רועי ברית: היה למנהל חשד כי הפעלת מכשיר כאמור בסעיף קטן (א) גורמת או עלולה לגרום להפרעה למכשירים אלחוטיים אחרים הפועלים כדין, רשאי הוא, בנוסף להוראות סעיף זה, לפנות לבית משפט השלום בבקשה שיורה מה לעשות במכשיר כדי למנוע הפרעה כאמור.

איתן כבל: הפסקת הפעולה.

רועי ברית: בדיוק, להפסיק את ההפרעה האלחוטית.

רועי ברית: קבענו את המנגנונים שנותנים סמכות מוגבלת למפקח לתת הוראות עד יומיים, כאשר אחר כך יש זכות טיעון גם בפני המפקח וגם בפני המנהל.

רועי ברית: זה נכון שזו סמכות חריגה, אבל פשוט עלה צורך אמיתי מהשטח.

איתן כבל: הערות?

איתן כבל: אני מצביע על 11ד.

איתן כבל: בעד – פה אחד

איתן כבל: נמנעים – אין

רועי ברית: 11ה.

רועי ברית: מתן הוראות לשלם הפסקת הפעלה העלולה לסכן את ביטחון המדינה או את ביטחון הציבור.

רועי ברית: קיבל מפקח הודעה מהמנהל בדבר חשד כי הפעלה של מכשיר אלחוטי עלולה להביא לפגיעה בביטחון המדינה בשל שיבוש או הפרעה לפעולתן של מערכות המשמשות את כוחות הביטחון, או היה למפקח חשד כי הפעלה של מכשיר אלחוטי עלולה לסכן באופן מיידי את ביטחון הציבור, בניגוד להוראות לפי פקודה זו, רשאי המפקח, באישור בכתב מאת המנהל, להורות על הפסקת הפעלתו של המכשיר האלחוטי, ואם היה לו יסוד סביר להניח כי הפעלת מכשיר אלחוטי כאמור עלולה לפגוע באופן מיידי בביטחון המדינה או לסכן באופן מיידי את ביטחון הציבור – רשאי הוא, באישור בכתב מאת המנהל, לתפסו; אישור המנהל כאמור יכול שיינתן במסרון או באמצעי אלקטרוני אחר.

איתן כבל: דרך אגב, למסרון יש איזה אות הפעלה?

דנה נויפלד: זה עלה מהצורך לתעד שיש אישור.

איתן כבל: הכל בסדר, רק שלא יהיה מצב שלמישהו שווה יהיה לעשות איזו פעולה מטעה או משהו.

איתן כבל: מסרון זה כלי.

איתן כבל: את צודקת, אני רק מסב את זה לתשומת לב אלה שעוסקים בתחום.

איתי עצמון: לא רצינו שהאישור יהיה בעל-פה.

איתן כבל: העניין ברור.

רועי ברית: הוראות המפקח לפי סעיף קטן (א) יעמדו בתוקפן עד שני ימי עבודה מיום מתן ההוראות או עד להחלטת המנהל בנושא לפי סעיף קטן (ג), המוקדם מביניהם.

רועי ברית: המנהל רשאי להאריך את תוקפן של הוראות שניתנו לפי סעיף קטן (א) לאחר שניתנה למפעיל הזדמנות לטעון את טענותיו לפי סעיפים קטנים (ד) ו-(ה); הארכה כאמור תעמוד בתוקפה עד 60 ימים מיום מתן ההארכה; בתקופה האמורה רשאי המנהל להעביר את המכשיר לבדיקת מעבדה אם ראה צורך בכך, וכן רשאי הוא לפנות לבית משפט השלום בתקופה האמורה בבקשה שיורה מה לעשות בתפוס כדי למנוע פגיעה כאמור בסעיף קטן (א), ואם לא עשה כן, יחזיר את המכשיר האלחוטי לבעליו או למי שממנו נתפס, בהקדם האפשרי, ולא יאוחר מתום התקופה האמורה.

רועי ברית: המפקח לא ייתן הוראה לפי הוראות סעיף קטן (א), אלא לאחר שנתן למי שעלול להיפגע ממתן ההוראה הזדמנות לטעון את טענותיו לפניו, ויודיע לו כי באפשרותו לטעון את טענותיו לפני המנהל; ואולם אם סבר המפקח כי השהיית מתן ההוראה עלולה להביא לפגיעה מיידית בביטחון המדינה או לסכן באופן מיידי את ביטחון הציבור, כאמור בסעיף קטן (א) ,רשאי הוא לתת את ההוראה לאלתר, ובלבד שייתן הזדמנות לטעון טענות כאמור בהקדם האפשרי לאחר מכן.

רועי ברית: המפקח לא יתפוס מכשיר אלחוטי לפי הוראות סעיף קטן (א), אלא לאחר שנתן למי שעלול להיפגע מהתפיסה הזדמנות לטעון את טענותיו לפניו, ויודיע לו כי באפשרותו לטעון את טענותיו לפני המנהל; ואולם אם סבר המפקח כי השהיית התפיסה, לפי העניין, עלולה להביא לפגיעה מיידית בביטחון המדינה או לסכן באופן מיידי את ביטחון הציבור, כאמור בסעיף קטן (א), רשאי הוא, באישור בכתב מאת המנהל ומנימוקים שיירשמו, לתפוס את המכשיר לאלתר, ובלבד שייתן הזדמנות לטעון טענות כאמור בהקדם האפשרי לאחר מכן; אישור המנהל כאמור יכול שיינתן במסרון או באמצעי אלקטרוני אחר.

איתן כבל: הערות?

איתן כבל: אני מעלה להצבעה את 11ה.

איתן כבל: מי בעד?

איתן כבל: בעד – פה אחד

איתן כבל: נמנעים – אין

רועי ברית: בדיון הקודם הקריאו את התוספת הראשונה לפקודה שבה מפורטות הפרות שונות.

איתי עצמון: הפרות של הרישיון או של חקיקת משנה.

רועי ברית: נכון, חקיקת משנה או הוראות ברישיון מכוח הפקודה.

רועי ברית: נשאלנו שאלה לגבי הפרה שנמצאת בפרט (15).

רועי ברית: בעקבות השאלה כאן בוועדה, אנחנו חושבים שאפשר למחוק את המילים "בתא מסוכך, בעומס דמה".

איתי עצמון: הפסקה הזאת, אם אינני טועה, אושרה.

איתי עצמון: זה כרגע הבהרת - -

איתן כבל: הבהרת נוסח.

איתי עצמון: אתם חוזרים לוועדה.

רועי ברית: התבקשנו לחזור לעניין.

איתן כבל: אז לא צריך כאן שום דבר?

רועי פולקמן: מה המשמעות של מה שמבטלים?

איתי עצמון: מדובר על הפרה של הוראות רישיון שבשלן ניתן להטיל עיצום כספי.

רועי פולקמן: את זה אני מבין.

איתי עצמון: שאלתי אם יש הגדרה למונחים "בתא מסוכך" ו"עומס דמה".

איתי עצמון: משרד התקשורת בדק אם אותם מונחים לא באים בגדר תנאים הנדסיים שקבועים ברישיון.

איתי עצמון: שאלתי אם ניתן לוותר על המונחים האלה או יש להגדיר אותם.

איתי עצמון: אני מבין שניתן לוותר עליהם.

איתן כבל: נכון.

רועי ברית: זה כלול בתוך תנאים הנדסיים.

איתן כבל: הלאה.

רועי ברית: אנחנו מבקשים להוסיף הוראה חדשה לעניין סירוב לחידוש אישור התאמה.

רועי ברית: אני אקריא את ההוראה, אחר כך המיקום המדויק יהיה בנוסח, נכון?

רועי ברית: המנהל רשאי לסרב לחדש אישור התאמה לאחר שנתן לבעל האישור הזדמנות לטעון את טענותיו ובהתקיים אחד מהעניינים המנויים בסעיף 4טז.

איתי עצמון: יש מצב שבו מחדשים אישור התאמה?

רועי ברית: יש אישורי התאמה תקופתיים ליבואנים.

רועי ברית: הם יכולים להינתן לשנה או שנתיים.

איתן כבל: זה הגיוני גם.

רועי ברית: יש גם אישורי התאמה לייבוא אישי.

רועי ברית: הם יותר על בסיס חד פעמי.

איתן כבל: אנחנו נצביע על זה.

איתן כבל: אתם אחר כך תקבעו איפה אתם מניחים את זה.

איתן כבל: יש הערות?

איתן כבל: מי בעד?

איתן כבל: בעד – פה אחד

איתן כבל: נמנעים – אין

איתן כבל: אתם תמצאו את המקום איפה להניח את זה.

רועי ברית: סעיף 4יט זה סעיף שלא הצביעו עליו.

רועי ברית: זו סמכות לקביעת פטור.

איתי עצמון: תזכירו לוועדה במה מדובר.

רועי ברית: סעיף 4יט זה הסעיף שמסמיך את שר התקשורת לקבוע פטור לגבי הוראות מהפקודה ביחס למכשירים שונים.

רועי ברית: בדיון הקודם הוצבעו סעיפים קטנים (א),(ב) ו-(ג).

רועי ברית: אני אקרא את סעיף קטן (ד), שהוא הסעיף שטרם הצביעו עליו.

רועי ברית: (ד)

רועי ברית: קביעת פטור או מתן פטור לפי סעיף זה לא יעמדו בסתירה להחלטה של ועדת התדרים לפי פרק ה'.

רועי ברית: הסעיף הקטן הזה מתכתב עם סעיף קטן (א).

איתי עצמון: גם עם סעיף קטן (ב).

רועי ברית: נכון, בעקבות השאלות והבירור שעשינו עם הייעוץ המשפטי של הוועדה.

רועי ברית: המשרדים שותפים להצעה.

איתן כבל: בקיצור, גם השר יכול לתת פטור, ובתנאי שזה לא - -

דנה נויפלד: אנחנו מביאים נוסח מעודכן לסעיף הזה.

רועי ברית: אנחנו מביאים שינוי נוסח.

רועי ברית: הוא מייתר את הצורך בקביעת סעיף קטן (ד).

רועי ברית: אני אקריא את ההוראה המעודכנת.

רועי ברית: השר רשאי לקבוע כי הוראות לפי פקודה זו, כולן או חלקן, לא יחולו לגבי מכשירים אלחוטיים או תחנות אלחוט מסוג מסוים, או לגבי פעולות מסוימות במכשירים או בתחנות כאמור; ואולם לעניין הועדת תדרים והקצאתם יחולו הוראות סעיף 5ד.

רועי ברית: כמו שנאמר בדיון הקודם, הגורם שמוסמך לקבל החלטות לעניין הועדה והקצאה של תדרים זו ועדת התדרים.

רועי ברית: ועדת התדרים היא זו שמקבלת החלטות גם לעניין תדרים שכל הציבור רשאי לעשות בהם שימוש.

רועי ברית: השר לאחר מכן יכול לקבוע פטור בתקנות.

איתן כבל: גם השר בסוף כפוף לעניין סיפור התדרים, הוא לא יכול לקבוע פטור לתדר שמתנגש - -

רועי ברית: הוראה דומה קבועה היום בסעיף 4 לפקודה.

איתי עצמון: אם באותן תקנות נקבע סוג מסוים של מכשיר אלחוטי שיש הוראות לגבי תדר, כמובן שההוראות האלו כפופות לסמכות ועדת התדרים, שהיא הגורם לפי הפקודה עכשיו שמוסמך להוריד את התדרים ולהקצות אותם.

יערה למברגר: אני רוצה להבין את הנוסח.

יערה למברגר: "ובלבד שנוכח כי" נשאר?

איתי עצמון: אני הבנתי שהסיפה שעכשיו הוקראה באה במקום.

רועי ברית: כן, לא יהיה את זה.

רועי ברית: זה נעשה בהתאם להחלטות שקיבלה ועדת התדרים.

עידו סופר: "אין מדובר בשיבוש או הפרעה משמעותיים", זה כן הבניית שיקול דעת שאנחנו רוצים שתישאר כאן.

עידו סופר: אנחנו רוצים שהסיפה תישאר.

איתי עצמון: אני רק אגיד מה הייתה הבעיה.

איתי עצמון: אני לא נכנס כרגע לשאלה המהותית, אבל משפטית ברגע שגדרו את שיקול דעתו של השר לקבוע, הוא יוכל לקבוע בתקנות את אותם פטורים, ובלבד שאותו פטור לא יביא לשיבוש ולהפרעה משמעותיים.

איתי עצמון: בסעיף קטן (ד) שכרגע הוקרא, כתוב שכל התקנות האלו אסור להן לעמוד בסתירה להחלטה של ועדת תדרים שיכולה להחליט גם על שיבוש או הפרעה שאינם משמעותיים, כלומר, הפטור הזה לא יעלה בקנה אחד עם החלטות ועדת התדרים גם אם לא מדובר על שיבוש או הפרעה משמעותיים.

איתי עצמון: בכל מקרה, הנוסח כפי שהיה יצר איזו שהיא אי בהירות.

איתי עצמון: השאלה איך נכון להבהיר את זה.

עידו סופר: בעינינו זה לא נדרש, אבל אפשר להוסיף את זה ככל שאתה חושב שזה מבהיר את העניין.

רועי ברית: אז נוסיף.

איתי עצמון: זו כן שאלה מהותית, צריך להבין.

איתי עצמון: עידו, מה התוספת שאתה מבקש?

עידו סופר: הסיפה "ובלבד שנוכח כי קביעת הפטור כאמור לא תפגע בניצול הועדת תדרי רדיו ולא תביא לשיבוש או הפרעה משמעותיים בפעולתם של מכשירים אלחוטיים הפועלים כדין", זה כן מעיד על מה המבחנים שהוא צריך לשקול.

עידו סופר: המילה "משמעותיים" פה כן מעידה על משהו שאנחנו - -

איתן כבל: אני, דרך אגב, מסכים עם עידו בעניין הזה.

איתן כבל: אני רוצה להבהיר, לשר אתה נותן את הסמכות לקבוע כל מיני פעולות כאלו ואחרות בפטור.

איתן כבל: צריך שיהיה ברור מה הן הנקודות.

איתן כבל: בסוף אתה אומר לשר: "עם כל הכבוד הראוי, דע לך".

איתן כבל: חשוב שהסעיף יהיה ברור כך שהוא לא פוגע בכבודו של השר, שהוא מייצר את האיזון הנכון.

איתי עצמון: אין בעיה, הדברים צריכים להיות ברורים.

איתי עצמון: אמרתי, אין שום בעיה עם התוספת הזאת.

איתי עצמון: תקריאו עכשיו איך הסעיף אמור להיכתב.

רועי ברית: השר רשאי לקבוע כי הוראות לפי פקודה זו, כולן או חלקן, לא יחולו לגבי מכשירים אלחוטיים או תחנות אלחוט מסוג מסוים, או לגבי פעולות מסוימות במכשירים או בתחנות כאמור; ואולם לעניין הועדה תדרים והקצאתם יחולו הוראות סעיף 5ד.

עידו סופר: נראה לי שהפוך, ובלבד, ואז בסוף - -

יערה למברגר: ובלבד שנוכח לעניין הועדת תדרים או הקצאתם יחולו הוראות סעיף 5ד, נכון?

רועי ברית: כן, זה הסיפה שהתפרסמה בכחול, בסעיף 4יט.

איתי עצמון: אני לא בטוח אם הסיפה הזאת עולה בקנה אחד עם מה שהוספנו עכשיו לגבי סעיף 5ד.

דנה נויפלד: למה לא?

איתי עצמון: סעיף 5ד זה מקור הסמכות של ועדת התדרים.

איתי עצמון: עכשיו אנחנו עיגנו את זה יותר במפורש בפקודה: סמכותה של ועדת התדרים להועיד תדרים ולהקצות אותם.

איתי עצמון: יכול להיות שיהיו לה החלטות שלא נוגעות לשיבוש או הפרעה משמעותיים.

איתי עצמון: השאלה אם התקנות של השר יהיו כפופות לאותן החלטות, כן או לא.

איתי עצמון: השאלה המהותית נשארת, צריך לקבל לגביה החלטה.

איתי עצמון: אני מציע לא לנסח משהו שהוא לא ברור.

רועי ברית: השר יפעל לפי החלטות של ועדת התדרים לעניין הועדה והקצאה.

רועי ברית: הסיפה לא מוסיפה הרבה, בגלל שאם הוא יפעל כך אז לא יהיה חשש מעניין הניצול היעיל של תדרי רדיו או משיבוש או הפרעה משמעותיים.

איתן כבל: הסיפה מצמצמת.

איתן כבל: אנחנו לא רוצים לצמצם.

איתן כבל: אנחנו רוצים לייצר מצב שיש החלטת שר.

איתן כבל: ניתנה לו סמכות גדולה למתן פטור.

איתן כבל: זה לא עניין של מה בכך.

איתן כבל: אני לא יודע מה יהיו השיקולים של הוועדה בשבתה לקבל החלטה.

איתן כבל: זו יכולה להיות הפרעה, זה יכול להיות תדר שבגלל שינויים כאלה ואחרים מוקצה לגורם אחר.

איתן כבל: יכול להיות שצה"ל רוצה בעתיד הקרוב איזה מכשיר מסוים שיכול להתכתב או לפגוע.

איתן כבל: זאת אומרת, זה לא בהכרח משהו קונקרטי שעוסק רק בהפרעה.

איתן כבל: אני לא יודע מה הסיבות, אבל אני לא רוצה לצמצם את סמכויות - -

איתי עצמון: השאלה של מי, האם של השר או של ועדת התדרים.

איתן כבל: אם אתם שואלים אותי, של ועדת התדרים.

איתן כבל: אני אגיד לכם גם למה.

איתן כבל: ועדת התדרים היא גוף מקצועי פר אקסלנס, לפחות ככה אני רוצה לקוות.

איתן כבל: הרבה פעמים באים לשר ואומרים: "שמע, וואלה הבאנו פה משהו חדש", ומתחילים כל מיני עניינים כאלה.

איתן כבל: אני לא רוצה לייצר את המצב הזה.

איתי עצמון: כמו שאמרתי, זו שאלה מהותית, זו לא כל כך שאלה משפטית.

איתי עצמון: צריך פשוט לקבל הכרעה לכאן או לכאן.

איתי עצמון: הסיפה, אם ככה, לא נותנת הרבה.

עידו סופר: יו"ר הוועדה, אני רק אסביר מה החשש שעמד לנגד עינינו.

עידו סופר: אנחנו מדברים על סמכות של השר לקבוע פטור לעניין מוצרים מסוימים.

עידו סופר: הפטור הזה הוא מה שמאפשר את הרפורמה, או בכלל שלא יגיעו ויקבלו אישור.

עידו סופר: במידה ויש איזה שהוא מוצר שרוב פעילותו נמצא בתדרים שהם בסדר וחלק מסוים עלול ליצור הפרעה מסוימת, האם אמירה שזה לא יכול להיות בסתירה לא מאפשרת את זה?

איתן כבל: עידו, זה במהות החקיקה השאלות שאתה שואל.

איתן כבל: אני יכול להגיד אם ואם ואם ואם.

איתן כבל: אנחנו תמיד אומרים שאתה חונן לאדם דעת ומלמד לאנוש בינה.

איתן כבל: במקום שיש אנשים שיודעים להפעיל את השכל הישר לא נידרש לדקדקנות הזאת, במקום שכן כנראה שכן צריך את הדקדקנות הזאת, אין מה לעשות.

איתן כבל: בעניין הזה של הצרכים, מה גובר על מה, לא סתם הקצינו פרק מיוחד לנושא התדרים.

איתן כבל: לא לחינם.

איתן כבל: לא לחינם אנחנו כל הזמן מדברים על כך שזה משאב במחסור.

איתן כבל: דיברנו על זה בדיון הקודם.

איתן כבל: אתה יודע, היית כאן.

עידו סופר: תראה, אפשר להשאיר אם אתה רוצים את הסיפה הזאת.

עידו סופר: גם זה המצב הקיים.

עידו סופר: אני אשמח להבהרה של נציגי משרד התקשורת שהם לא רואים בכך סתירה, שכן ניתן יהיה לפטור על אף.

עידו סופר: הרי גם בסיטואציה הזאת שאני ציינתי נגמר העניין.

עידו סופר: בואו נראה שאנחנו לא עושים פה משהו שכובל, שלא אם מחר בבוקר רוצים לתקן את צו אי תחולה וצריך לפטור מוצרים או תדר מסוים אי אפשר יהיה כי אין את הסמכות הזאת.

איתן כבל: אני לא מסכים איתך.

איתן כבל: זה לא מה שנאמר פה.

עידו סופר: אם זה ברור, אין בעיה.

רועי פולקמן: הפרשנות שעידו אומר היא הגיונית, שאפשר יהיה להגיד שאין להם סמכות לתת במקרה כזה או אחר.

איתי עצמון: אם הסיפה נמחקת, המצב המשפטי הוא שהשר רשאי לקבוע הוראות לעניין פטור.

איתי עצמון: ככל שהוא קובע באותו פטור, ויש היום צווים כאלה לפי פקודת הטלגרף האלחוטי, הוראות לעניין התדרים, לפי איזה תדרים יפעלו אותם מכשירים אלחוטיים, הוא לא יוכל לקבוע תדרים אחרים ממה שקובעת ועדת התדרים.

איתן כבל: ברור.

איתן כבל: ממי הוא מקבל את התדרים?

איתן כבל: מה, איוב יושב עכשיו עם הילדים ואומר: "בוא נטיל קוביות"?

עידו סופר: העניין, החשש הוא כשמדובר על סוגי מוצרים.

רועי פולקמן: הוא אומר, תפריד בין תדרים, שזה ברור, לבין סוגי מוצרים.

עידו סופר: זה הכל.

איתי עצמון: את הסוגים הוא יוכל לקבוע.

איתי עצמון: ככל שלגבי אותם סוגים ייקבעו בחקיקת המשנה, בתקנות, הוראות לעניין תדרים, יחולו הוראות סעיף 5ד שמקנות את הסמכות לוועדת תדרים.

איתן כבל: נכון.

איתן כבל: עידו, אני מעדיף את זה כך.

רועי פולקמן: משפטית אין פה בעיה שזה מוצרים?

רועי פולקמן: זה לא חוסם את האפשרות - - ?

איתן כבל: לא חוסם.

איתי עצמון: לא חוסם, בכפוף לסייג - -

עידו סופר: אם אפשר הבהרה של משרד התקשורת, אני אשמח.

רועי ברית: אנחנו אכן רואים זאת כך, שאפשר יהיה להמשיך ולקבוע פטור לגבי מכשירים אלחוטיים גם כשההוראה מנוסחת כך.

רועי ברית: ההוראה החדשה שאנחנו מציעים מאוד דומה להוראה שקבועה היום בסעיף 4 לפקודה, אנחנו לא חושבים שזה מגביל אותם.

איתי עצמון: בסעיף 4יט יש שני סוגי פטורים.

איתי עצמון: יש פטורים בתקנות ויש פטור פרטני, אישי.

רועי ברית: נכון.

רועי ברית: נדרש לעשות שינו נוסח קל בסעיף קטן (ב), בנוסח שהוקרא בפני הוועדה, ולהוריד את המילים "הועדה והקצאה של תדרים, רישוי ואגרות".

רועי ברית: אני מצטער, אבל הנוסח לא נמצא בפניי.

איתי עצמון: כלומר, מדובר יהיה על פטור אישי מהוראות לפי פקודה.

איתי עצמון: אתם לא רוצים לחדד שמדובר על פטור לעניין רישוי הקצאת תדרים ואגרות.

רועי ברית: נכון.

רועי ברית: אנחנו מתאימים את הנוסח לסעיף קטן (א) החדש שהקראנו לפני רגע.

איתן כבל: לא צריך להצביע על זה.

איתי עצמון: לא.

איתי עצמון: סעיף קטן (ד) הוצבע.

איתי עצמון: אנחנו נראה איך נטמיע את התיקון, אבל המהות של התיקון - -

איתן כבל: צריך, לדעתי, כן להצביע על 4יט, כאשר סעיף (ד) יימחק.

איתי עצמון: הבהרה לעניין תחולת הוראות סעיף 5ד.

איתי עצמון: את התוספת הזאת נכניס גם בסעיף קטן (ב)?

דנה נויפלד: כן.

איתן כבל: אז אני מעלה להצבעה את 4יט עם השינויים, ההורדות והתוספות, כולל מחיקת סעיף קטן (ד).

איתן כבל: מי בעד?

איתן כבל: בעד – פה אחד

איתן כבל: נמנעים – אין

איתן כבל: כולל ההבהרה של משרד התקשורת.

רועי ברית: אנחנו בבקשות לדיון מחדש.

איתן כבל: אני רוצה לפתוח את הבקשה לדיון מחודש.

איתן כבל: בסעיף 4ב, את המוצרים והמסמכים שעל המבקש רישיון מכשיר אלחוטי לתחנות אלחוט בבקשה לרישיון.

איתן כבל: בסעיף 4י המוצע, לעניין בדיקת מעבדה, נדרש קבלת אישור והתאמה לייבוא וייצוא מכשיר אלחוטי.

איתן כבל: בסעיף 4טז המוצע, לעניין הביטול אישור התאמה לייבוא אישי של מכשיר אלחוטי.

איתן כבל: בסעיף 6ד המוצע, לעניין הגדרת המנהל ומשרד התקשורת שיהיה רשאי להטיל עיצומים כספיים.

איתן כבל: בסעיף 13, לעניין תחילה.

איתן כבל: אני מצביע על הבקשה.

איתן כבל: בעד – פה אחד

איתן כבל: נמנעים –אין

איתי עצמון: אני מציע שתציג לגבי כל סעיף את הבקשה לגופה.

רועי ברית: מוצע לתקן את סעיף 4ב – כותרתו: "בקשה לרישיון" - לפי התיקון המוצע כדלקמן:

רועי ברית: המבקש יצרף אחד מהמסמכים המנויים בסעיף קטן (ב) לפי בחירתו, אך המנהל רשאי לדרוש מהמבקש מידע או מסמך נוספים אם מצא כי הם דרושים לו לשם החלטה בבקשה.

רועי ברית: לפי סעיף 4ב - אני רק מזכיר מה שאושר בוועדה - אדם יכול שיצרף לבקשה שלו, בין אם מפרט של יצרן של המכשיר או בדיקה של מעבדה.

רועי ברית: זו יכולה להיות מעבדה בישראל כמו שהיא הוגדרה, או מעבדה שהוסמכה על ידי ILAC, בין בישראל ובין בחו"ל.

איתי עצמון: זה יהיה לפי בחירתו של המבקש?

איתי עצמון: לגבי איזו מעבדה - - ?

רועי ברית: כן.

רועי ברית: ההוראה הזאת קובעת שברירת המחדל היא שאדם מצרף את המסמך שיש בידיו.

רועי ברית: רק אם המנהל סבור שאין די בכך, שהוא צריך מידע נוסף, רק אז הוא רשאי לדרוש מסמך חליפי, וזאת אם הוא מצא שהמפרט חלקי או שהבדיקה של המעבדה חלקית.

איתן כבל: הערת פולקמן: כדי לוודא שאכן הוא לא נדרש לעשות את הבדיקות מחדש.

איתן כבל: על מה אנחנו מצביעים?

איתי עצמון: על הוספת סעיף קטן (ג) כפי שהוקרא לסעיף 4ב.

איתן כבל: מי בעד?

איתן כבל: בעד – פה אחד

איתן כבל: נמנעים – אין

רועי ברית: עכשיו אנחנו מבקשים לתקן את סעיף 4י, שכותרתו: "אישור התאמה על פי הצהרה", לפי התיקון המוצע כדלקמן.

איתי עצמון: רק תזכיר לוועדה במה מדובר.

רועי ברית: סעיף 4י זה בחלק של הרישוי ואישורי התאמה.

רועי ברית: אמרנו שיש שני מסלולים לקבל אישור התאמה.

רועי ברית: יש את המסלול האוטומטי, המקוון, שמתבסס על הצהרה של המבקש, ויש את המסלול הפוזיטיבי שבו אדם מגיש את הבקשה והיא נבדקת מראש, נבדקת לגופה, ועל סמך הנתונים שמצורפים לבקשה מתקבלת ההחלטה.

רועי ברית: אנחנו כאן במסלול שהוא אישור התאמה על פי הצהרה.

רועי ברית: אחד המסמכים שאדם צריך לצרף בנוסף להצהרה הוא כתב התחייבות.

רועי ברית: עכשיו אנחנו מבקשים לתקן את ההוראה שנוגעת לכתב ההתחייבות.

רועי ברית: זה סעיף 4י(ג)(2)(ב).

רועי ברית: אנחנו מבקשים שהנוסח יהיה כדלקמן:

רועי ברית: הסמכת מעבדות וגופי פיקוח (International Laboratory Accreditation) (ILAC) אשר פועלת בישראל, בהתאם להנחיות המנהל, לצורך בדיקת עמידת המכשיר בתנאים למסלול אישור, וכן לשאת בהוצאות הבדיקה ולהעביר את תוצאותיה לבחינת המנהל, ככל שהדבר יתבקש על ידי מפקח ובאופן שיורה לו.

איתי עצמון: למה מתייחסות הנחיות המנהל?

יערה למברגר: התנאים הטכניים של איך להעביר, לאיזו מעבדה להעביר.

איתי עצמון: אבל לא על איזו מעבדה להסתמך.

איתי עצמון: כלומר, הוא יוכל לבחור - -

רועי ברית: איך להעביר את המכשיר לבדיקת המעבדה.

רועי ברית: זה שמתחייב הוא זה שיוכל לבחור באיזו מעבדה להיבדק.

איתי עצמון: יכול להיות שצריך יהיה לחדד קצת את הנוסח בעניין הזה.

איתן כבל: זה מתכתב עם אותו עניין.

איתן כבל: מי בעד?

איתן כבל: בעד – פה אחד

איתן כבל: נמנעים – אין

רועי ברית: עכשיו אנחנו מגיעים לסעיף 4טז, שכותרתו: "ביטול, הגבלה או התלייה של אישור".

רועי ברית: אנחנו מבקשים לתקן את פסקה (3).

רועי ברית: בפסקה (3) קבוע היום טעמים שבטובת הציבור מחייבים זאת.

רועי ברית: זה אחד השיקולים שדיברנו עליו כאן בוועדה.

רועי ברית: הוא מאפשר לבטל רישיון, להגביל אותו, להתלות אותו, או אישור התאמה.

רועי ברית: היה חידוד בעקבות הדיון האחרון בוועדה.

איתי עצמון: הייתה תוספת לפסקה שנוגעת לטעמים שבטובת הציבור.

רועי ברית: בדיוק.

רועי ברית: לגבי אישורי התאמה שניתנו לייבוא אישי – זה לאנשים פרטיים שמבקשים אישור חד פעמי לייבא - אנחנו מבקשים להוסיף אחרי המילים "טעמים שבטובת הציבור מחייבים זאת" את המילים "ולעניין אישורי התאמה לייבוא אישי - אם היה לו יסוד סביר להניח כי המכשירים מסוכנים לשלומו, לבריאות או לביטחונו של הציבור, לביטחון המדינה או אם התגלה כי המכשיר האלחוטי שלגביו ניתן האישור עלול לגרום לשיבוש או להפרעה משמעותיים לפעולתם של מכשירים אלחוטיים אחרים הפועלים כדין".

רועי ברית: אני רק רוצה לציין שאני לא הקראתי את המילה "ביטול", שזה הנוסח שהגיע בפני הוועדה, כי אנחנו חושבים שההוראה הזאת היא רלוונטית גם לגבי התליה והגבלה.

רועי ברית: זה בעצם הנוסח שהיה בפני הוועדה, רק למעט המילה "ביטול".

איתן כבל: מי בעד?

איתן כבל: בעד – פה אחד

איתן כבל: נמנעים – אין

רועי ברית: סעיף 6ד זה סעיף ההגדרות בחלק של העיצומים הכספים בהתראה מינהלית.

רועי ברית: המנהל הוא בעצם הגורם שמוסמך להטיל את העיצום הכספי.

רועי ברית: זה גם יכול להיות מנהל רת"א בכלי טיס.

רועי ברית: אנחנו מציעים שההגדרה של המנהל תהיה כדלקמן: סגן המנהל הכללי לענייני פיקוח ואכיפה של המשרד או עובד בעל מומחיות בתחום תדרי הרדיו שכפוף במישרין למנהל הכללי שהשר הסמיכו במקום סגן המנהל הכללי לענייני פיקוח ואכיפה של המשרד לעניין פרק זה, ולעניין רישיון לתחנה בכלי טיס – מנהל רשות התעופה האזרחית.

איתי עצמון: אני מציע רק שהודעה על הסמכה על מינוי תפורסם ברשומות.

איתי עצמון: יהיה גורם אחד שיהיה מוסמך להטיל עיצומים כספיים.

איתי עצמון: זה או סמנכ"ל לענייני פיקוח ואכיפה, או - -

איתן כבל: מי שהוסמך על ידו.

רועי ברית: או שהשר יסמיך סמנכ"ל אחר במקומו.

איתי עצמון: במקומו, אבל שעוסק בתחום הזה.

איתן כבל: נכון.

איתן כבל: חבר'ה, כבר קיימנו את הדיון הקודם.

איתן כבל: מי בעד?

איתן כבל: בעד – פה אחד

איתן כבל: נמנעים – אין

איתי עצמון: עם התוספת של הודעה שתפורסם ברשומות.

איתן כבל: בדיוק.

רועי ברית: עכשיו אנחנו בסעיף 13 להצעת החוק, עניין תחילה.

רועי ברית: אם אתה זוכר, קבענו 1 באוגוסט, כשניתן להאריך בארבעה חודשים.

איתן כבל: נכון.

רועי ברית: אנחנו מבקשים לתקן את הסעיף הזה כך שכל הוראות תיקון פרק ד': טלגרף אלחוטי בהצעת החוק הכלכלית ייכנסו לתוקף בתוך 30 ימים, למעט הסעיפים לעניין אישור התאמה.

רועי ברית: שם נדרשת היערכות לבנות את המערכת המקוונת שתאפשר הגשת בקשות על בסיס הצהרה.

רועי ברית: אנחנו מבקשים שהכל ייכנס לתוקף בתוך 30 ימים, למעט ההוראות הבאות: ההגדרה "אישור התאמה" בסעיף 1 לפקודה לפי התיקון המוצע; הוראות סימן ב' בפרק ג' לפקודה לפי התיקון המוצע, שזה אותו סימן שעוסק באישור התאמה; סעיף 5טו לפקודה לפי התיקון המוצע כך שלא יחול לעניין בעל אישור התאמה; ההגדרה "בעל אישור התאמה" בסעיף 6ד לפקודה לפי התיקון המוצע; וכן סעיפים 6ה(א)(5)-(6) לפקודה לפי התיקון המוצע, סעיף 6ה(א)(7), 6ה(ב)(6)-(8) ו-שה(ג)(4).

רועי ברית: כל הסעיפים שקראתי הרגע הם הפרות שחלות חלקן על בעל אישור התאמה ולעיתים גם על בעל רישיון ועל בעל אישור התאמה.

רועי ברית: אנחנו מבהירים שעד שההוראות לעניין אישור התאמה לא ייכנסו לתוקף, גם העיצומים הכספיים לא יחולו - -

איתי עצמון: אתה תסמיך אותנו ככל שיהיה צורך לערוך התאמות נוסח נוספות.

איתן כבל: העיקרון ברור.

איתי עצמון: העיקרון נאמר כאן.

לאה ורון: לא הבנתי, מתי ייכנסו הסעיפים שנוגעים למערכת ההתאמה?

איתי עצמון: כפי שנקבע בדיון הקודם.

לאה ורון: 1 באוגוסט 2018.

איתי עצמון: עם אפשרות דחייה.

איתן כבל: של ארבעה חודשים.

איתן כבל: זו הייתה פשרה.

איתי עצמון: יתר ההוראות, שאני מניח שנוגעות לוועדת התדרים, לסמכויות מפקחים - -

דנה נויפלד: זה רוב ההצעה ורוב הדיון שהוועדה דנה, למעט אותם דברים שנוגעים לאישורי התאמה.

רועי ברית: עכשיו נשארה לנו התוספת של שיקולי הפחתה.

רועי ברית: זה יכול להיכנס לתוקף - -

איתי עצמון: אתם ערוכים ליישום כל - -?

איתן כבל: יש הערות?

איתן כבל: מי בעד?

איתן כבל: בעד – פה אחד

איתן כבל: נמנעים – אין

איתן כבל: עם ההתאמות, שתוכלו לבצע את ההתאמות הנדרשות בנוסח.

איתי עצמון: אדוני, גם לי היו כמה הבהרות נוסח.

איתי עצמון: דיברנו קודם על המפקחים.

איתי עצמון: מכיוון שעכשיו ניתנו עוד סמכויות למפקחים - בדיון הקודם הוחלט שאת אותם מפקחים שהמנהל אצל להם את סמכויותיהם לפי התקנות כנוסחן היום רואים בתקופה של שנתיים מיום התחילה כמפקחים שהוסמכו - אני מציע שאותה הוראה שנוגעת לפרסום דבר ההסמכה או דבר המינוי ברשומות תחול גם לגבי המפקחים האלה, שהציבור ידע מי אותם מפקחים שבמשך שנתיים יהיו מוסמכים להפעיל את הסמכויות.

איתן כבל: יש לכם בעיה עם זה?

איתן כבל: אז הייתה לכם בעיה עם הרשומות.

איתן כבל: מי בעד?

איתן כבל: בעד – פה אחד

איתן כבל: נמנעים – אין

איתי עצמון: הוראות נוספות נוגעות להליך התראה מינהלית בפרק העיצומים הכספיים.

איתי עצמון: בדיון, אם אינני טועה, ב-25 בפברואר בנושא אמצעי אכיפה מינהליים הערתי שלעניין הליך ההתראה המינהלית, לפי מה שאני בדקתי, בחקיקה עדכנית נהוג לתת, מקובל לתת למפר זכות טיעון גם כאשר מדובר בהפרה נמשכת והפרה חוזרת.

איתי עצמון: אדוני ביקש ממני לבדוק בחקיקה העדכנית מה מקובל.

איתי עצמון: בדקתי גם בחוק הגנת הצרכן, בחוק התקנים, בפקודת הייבוא והייצוא, בחוק הפצת שידורים.

איתי עצמון: ראיתי ששם יש הוראות כאלו.

איתי עצמון: אני מציע להטמיע אותן גם כאן.

איתן כבל: יש הערות בעניין הזה?

איתי עצמון: אני רק אגיד את התוספת הנוספת שיש לי.

איתי עצמון: גם הנהלים שקובע המנהל בדבר נסיבות להמצאת התראה מינהלית, בחקיקה עדכנית מקובל שהנהלים האלה מתפרסמים באתר המשרד.

איתי עצמון: אני מציע שגם כאן.

רועי ברית: אנחנו קראנו תיקון עקיף לחוק התקשורת בסעיף הניטרליות.

רועי ברית: הייעוץ המשפטי של הוועדה, זה עניין של נוסח.

רועי ברית: יש שם הגדרה שהתייתרה.

רועי ברית: לא ציינתי שאפשר למחוק אותה.

איתי עצמון: אבל זו התאמת נוסח.

איתי עצמון: נוכל לעשות את השינוי הזה בשלב הניסוח.

איתן כבל: עוד משהו?

איתן כבל: אפשר לעבור למערכת הביטחון?

איתן כבל: אם יש הפרעות במפעל הביטחוני, איך מטפלים בזה?

איתן כבל: מי מציג?

דנה נויפלד: אנחנו נסביר איפה הבעיה.

דנה נויפלד: אתה רוצה שנקריא את הסעיף?

לאה ורון: הסעיף הוקרא.

לאה ורון: חבר הכנסת כבל התייחס.

איתן כבל: חברות וחברים, אני רוצה להזכיר, אנחנו סיימנו את ההקראה של הכל.

איתן כבל: כשראינו שהעניינים מתחילים קצת יותר להסתבך, שלחנו את החברים המכובדים לעשות את העבודה על-מנת לנסות להגיע להבנות.

איתן כבל: אני חשבתי שהגעתם להבנות.

דנה נויפלד: הסעיף דיבר על נוהל, על אופן הפיקוח באותם גופים ביטחוניים.

דנה נויפלד: הציע איתי, היועץ המשפטי לוועדה, שבמקום לקבוע נוהל ייקבעו כבר כעת הוראות בתוך החוק עצמו שנוגעים לאופן - -

איתי עצמון: לעקרונות, לאיך מפעילים את סמכויות הפיקוח, כפי שנעשה במספר חוקים מאוד משמעותיים שאושרו כאן בכנסת - חוק הגנת הסביבה, חוק רישוי שירותים ומקצועות בענף הרכב.

איתי עצמון: יכול להיות שיש דוגמאות נוספות.

דנה נויפלד: ישי, אתה רוצה להסביר מה עמדתך?

ישי יודקביץ': אם הולכים as is לפי חוק הגנת הסביבה - -

דנה נויפלד: יו"ר הוועדה ביקש לעגן את אותן הוראות.

ישי יודקביץ': ב-2010 נחקק חוק הגנת הסביבה (סמכויות פיקוח ואכיפה).

ישי יודקביץ': הוא כולל שני רבדים.

ישי יודקביץ': הוא כולל רובד בפרק נפרד לגבי מערכת הביטחון.

ישי יודקביץ': שם יש ראשי פרקים ונושאים לגבי איך תיאכף שורה ארוכה של חוקי הגנת הסביבה על מערכת הביטחון בהגדרה הרחבה שלה.

ישי יודקביץ': הנוהל הוא ברמה נורמטיבית נמוכה יותר, הוא נקבע בין השרים.

ישי יודקביץ': הוא מפרט בצורה יותר מפורטת לגבי היום יום של הליכי האכיפה מול מערכת הביטחון.

ישי יודקביץ': כפי שהצעת החוק עברה בקריאה ראשונה אין לנו התנגדות אליה.

ישי יודקביץ': מה ההבחנה שקיימת בין הגנת הסביבה לבין פקודת הטלגרף האלחוטי?

ישי יודקביץ': בפקודת הטלגרף האלחוטי יש הבחנה בין סוגים שונים של מערכת הביטחון, כאשר הגדרת כוחות הביטחון מפנה לחוק התקשורת (בזק ושידורים), שזה כולל רק את צה"ל, שב"כ מוסד ומשטרה, נכון?

ישי יודקביץ': בחוק הגנת הסביבה (סמכויות פיקוח ואכיפה) יש את מערכת הביטחון הרחבה יותר - גם היא לא פחות חשובה - שלא נמצאת בהגדרה הזאת של כוחות הביטחון.

ישי יודקביץ': אנחנו לא רוצים לפתוח את ההגדרה של כוחות הביטחון בחוק התקשורת.

איתי עצמון: אפשר, כמובן, לקבוע הגדרה מיוחדת גם פה.

איתי עצמון: זה לא מחייב אותנו.

ישי יודקביץ': כן, אבל זה ישפיע מבחינה פרשנותית על חוק התקשורת.

ישי יודקביץ': עדיף לא לעשות את זה.

ישי יודקביץ': אני חושב שאפשר להגיע להסכמה.

ישי יודקביץ': יש את כוחות הביטחון בחוק התקשורת.

ישי יודקביץ': לגבי האקסטרות, לגבי הנוספים שהם מאוד חשובים לנו גם כן לנוהל אכיפה מסודר - - זה לא אומר שאנחנו לא רוצים שמפעל אלתא של התעשייה האווירית לא יהיה כפוף להוראות פקודת הטלגרף האלחוטי.

ישי יודקביץ': הנוהל אומר שאפשר יהיה להיכנס לאלתא, אבל כניסה מבוקרת על ידי מפקח של משרד התקשורת, עם התאמה ביטחונית, שהבדיקה תהיה מבוקרת, שנטילת המכשירים, אם צריך, תהיה מבוקרת, שהמעבדות יהיו מבוקרות, זאת אומרת, כל תהליך האכיפה יהיה - -

איתן כבל: אף אחד לא חשב שכל איזה פקח יעבור, יודיעו לו בקשר: "הי, תיסע למפעל אלתא זה וזה, יש שם הפרעות בתדר, משדה התעופה הקרוב מתלוננים".

איתן כבל: ברור כשמש לאור הירח שהכוונה הייתה מישהו שהוא בהגדרה מוסמך, שיש לו את התעודה, שהוא יכול להיכנס.

איתן כבל: אני מניח שגם אחרי שיש לו את הסיווג - - זה לא שהוא אומר כן כמו בסרטים והשער נפתח.

איתן כבל: אתה מכיר את זה.

איתן כבל: הכיף הגדול זה שכולם מגיעים לשער לראות מי זה.

איתן כבל: אני מניח שעכשיו יבוא המישהו הזה מאלתא שיודע ללוות אותו, להגיע איתו לנקודה, לוודא שהוא יוכל להסביר לו את העניין, שהוא יוכל לטפל בעניין הזה, בוודאי ובוודאי כשמדובר בעניין בעל משמעות בטיחותית.

ישי יודקביץ': אם הוא לא יוכל להסביר לו, אז הוא יוכל להסביר למישהו אחר במשרד התקשורת.

ישי יודקביץ': אם הוא לא יוכל להסביר למפקח הספציפי הזה, הוא יוכל להסביר למישהו אחר במשרד התקשורת שכן יוכל להסביר לו.

ישי יודקביץ': זאת אומרת, אנחנו לא אומרים לחסום לחלוטין - אני מדבר על מפעלי התעשייה בעיקר - את הפיקוח, אנחנו רק אומרים שזה יהיה תהליך מבוקר.

איתן כבל: מה אתה אומר לי?

איתן כבל: תן לי לעשות את סיפור הדרך.

איתן כבל: אתה אומר שיש איזה מכשיר סודי שעובדים עליו באיזה שהוא מקום, כשבלי שהתכוונו הוא יצר הפרעה לשדה כזה או אחר.

איתן כבל: אם הגיע הפקח וחושב אותו אדם באלתא שלאור הנושא המסוים הזה אין לאותו אדם את הסיווג המספיק כדי שהוא יציג בפניו או יגיד לו - -

ישי יודקביץ': אז תהיה פונקציה אחרת במשרד התקשורת שתעשה את זה.

איתן כבל: אני אגיד לך מה מפריע לי.

ישי יודקביץ': חברות ממשלתיות וחברות ביטחוניות פרטיות זה המעגל הרחב.

ישי יודקביץ': יש את המעגל הפנימי שהוא לא צה"ל, מוסד ושב"כ, אבל הוא גם לא חברה ממשלתית או חברה פרטית.

ישי יודקביץ': למשל, יחידות סמך מאוד מסווגות של משרד ראש הממשלה ומשרד הביטחון שהן לא שב"כ ולא מוסד, ואני לא רוצה להרחיב פה.

ישי יודקביץ': שם אנחנו נצטרך מודל פנימי שיהיה לנו.

איתן כבל: ישי, תראה, אני מכיר, הרי הייתי בוועדת חוץ וביטחון.

איתן כבל: אני כבר מכיר את הסמך.

איתן כבל: גם את הסמך אתה עושה ככה, שמענו את זה.

איתן כבל: מרוב שהם סמך אני כבר לא רוצה להגיד שום דבר, וזה לאור חוויותיי שם כיו"ר ועדת משנה.

איתן כבל: אני מבין את זה, אבל אני רוצה שייקבעו כללים בעניין הזה.

איתן כבל: מה מפריע לי, מה מטריד אותי?

איתן כבל: כשאתה מגיע, יש פעולה מסוימת, ואתה לא יודע במה דברים אמורים , נכון?

ישי יודקביץ': בדיקות פתע.

איתן כבל: עזוב בדיקות.

איתן כבל: התכוונתי שיש דיווח מסוים.

איתן כבל: מה העניין?

איתן כבל: כל העניין הוא של זמן אמת.

איתן כבל: עד שהוא יסביר לו, עד שזה, עד שיגיע סגן הרמטכ"ל שאין לו סיווג - הרי גם במטכ"ל לא לכולם יש את הסיווג הנדרש - כבר ההוא ריסק, גרם נזק בלתי הפיך בשם הסודיות.

איתן כבל: זה בסדר, אני רוצה לשמור על הסודיות, זה חלק בלתי נפרד מהעבודה שלנו, אבל אני רוצה שייקבעו כללים ברורים.

ישי יודקביץ': זה בנוהל.

איתן כבל: לא.

איתי עצמון: אני רוצה להגיד משהו.

איתי עצמון: התפיסה כאילו מה שעכשיו עולה כאן זו סוגיה חדשה שהכנסת לא שמעה עליה, לא דיברה עליה וגם הייעוץ המשפטי של הכנסת לא מודע לה, היא פשוט לא נכונה.

איתי עצמון: הסוגיה הזאת רוחבית, היא עלתה במספר נושאים, במספר תחומים.

איתי עצמון: אני בעצמי השתתפתי לפני כשנתיים, אם אני לא טועה, בישיבה עם נציגי מערכת הביטחון בנושא הזה.

איתי עצמון: אני רוצה להזכיר שגם בחוק הגנת הסביבה וגם בחוק רישוי שירותים ומקצועות בענף הרכב נקבעו פרמטרים, אמות מידה או הוראות מאוד ברורות שאמורות לתת מענה בדיוק לאותם צרכים.

איתי עצמון: למשל, אם מדובר על סמכות כניסה, יש הוראה שקובעת שקצין בכיר או קצין מוסמך כהגדרתם רשאים לעכב כניסה מיידית של מפקח אם הכניסה עלולה לשבש פעילות מבצעית או מודיעינית, חקירה פלילית, תרגיל או אימון רחבי היקף - אפשר לכתוב עילות אחרות כמובן – או אם מתרחשת במקום פעילות עוינת, או אם יש פעילות שאותו מפקח לא רשאי, בגלל הסיווג או ההתאמה הביטחונית שלו, להיחשף לה.

איתי עצמון: אני מוכן לקבל כל הצעה או הערה לטייב את הנוסח הזה, אבל המהות היא שהעקרונות כן צריכים להיות בחקיקה ראשית.

איתי עצמון: איך מפעילים את סמכויות הפיקוח כלפי הגורמים המפוקחים, אני לא חושב שדבר כזה צריך להשאיר לנוהל בלבד.

איתי עצמון: את ההוראות האלו כבר לא מקובל לקבוע בחקיקה.

איתי עצמון: יש דוגמאות בעניין הזה.

איתי עצמון: אני מניח שלכך גם התכוון יושב-ראש הוועדה.

ישי יודקביץ': לא דין המפוקחים בפקודת הטלגרף כדין המפוקחים בפיקוח על מזון, רכב והגנת הסביבה.

איתן כבל: אבל ישי, אנחנו לא מנענו בשום שלב מלעמוד על קוצו של יוד בכל הנוגע - -

ישי יודקביץ': יש את הנוסח שכתוב לקריאה ראשונה.

ישי יודקביץ': הוא לא מקובל על - -

איתן כבל: אני נראה לך חותמת?

ישי יודקביץ': לא.

איתן כבל: למה מבלבלים לי את המוח לשבת פה אם הכל היה כתוב כבר בקריאה ראשונה?

איתן כבל: ואני יושב פה כל יום מבוקר עד ערב כמעט.

איתן כבל: בשביל מה?

איתן כבל: בשביל שיגידו לי שהיה בקריאה הראשונה?

איתן כבל: אני יכול להגיד גם לגפני: "מה אתה עושה בלגנים?

איתן כבל: כבר היה בקריאה הראשונה, הצבעת בממשלה, הצבעת זה".

איתן כבל: אתה יודע איזה שינויים עשינו גם פה וגם במקומות אחרים?

איתן כבל: מרחיקי לכת.

איתן כבל: זה בדיוק העבודה.

איתן כבל: אני אגיד לך עוד דבר?

איתן כבל: מסתבר שלא כל נציגי הממשלה הם ישי.

איתן כבל: מביאים לי הצעות חוק שהן אפילו לא בוסריות, שלומדים אותן תוך כדי תנועה פה.

איתן כבל: היום היה לנו יום כזה.

ישי יודקביץ': אני מבין שגישת הוועדה היא שהסעיף המוצע בקריאה ראשונה הוא בוסרי.

איתן כבל: לא.

איתן כבל: אני אמרתי שהוא הצעה לדיון.

איתן כבל: זו קריאה ראשונה.

לאה ורון: כל סעיפי הצעת החוק.

איתן כבל: חלק מקבלים כמו שהם, חלק מתקנים, על חלק מוסיפים.

איתן כבל: ישי, אתה לא פה פעם ראשונה.

ישי יודקביץ': כל מה שאני אומר זה שלא דין המפוקחים בהגנת הסביבה כדין מכשירי קשר מבחינת מערכת הביטחון במובן הרחב.

איתן כבל: אני איתך.

ישי יודקביץ': כולל יחידות סמך מאוד מסווגות של מערכת הביטחון שלא מנויות בהגדרת כוחות ביטחון, לכן אנחנו צריכים הסדר לנושא הזה.

איתן כבל: אין לי ויכוח איתך, זה כולה הרחבה פה בחוק.

איתי עצמון: אפשר להחיל את כל ההוראות האלו על ההגדרה הרחבה יותר של מערכת הביטחון.

איתי עצמון: אני לא חושב שתהיה התנגדות להצעה הזאת.

איתן כבל: אין לי שום בעיה.

טלי מ': כפי שאמר ישי, דין יחידות הסמך זה לא כדין התעשיות הביטחוניות.

טלי מ': מבחינתנו, אם אתה רוצה נצא לדיון לא פתוח, נסביר בדיוק לקוצו של יוד את - -

איתן כבל: העניין ברור, אני מבין את זה מאוד מאוד.

טלי מ': בגלל זה אנחנו פה מבקשים פתרון.

טלי מ': ברור לנו את הצורך בפיקוח בכל מה שקשור לתעשיות.

טלי מ': אמרנו בדיוק כמו שצריך.

טלי מ': לגבי יחידות הסמך, לצערנו זה קו אדום שלא נוכל פיקוח חיצוני.

טלי מ': אני מתנצלת, אדוני, זה פשוט בלתי אפשרי.

טלי מ': אני פה בדיון פתוח, אז אני מדברת רק במשפטים כלליים.

טלי מ': לגבי המפעלים שהם התעשיות הביטחוניות יהיה פיקוח חיצוני, כמובן עם ההתאמה הביטחונית המתאימה.

טלי מ': אני יודעת שיהיה לזה מעטפת.

טלי מ': לגבי יחידות הסמך, אדוני, אני מתנצלת, מבחינתנו זה קו אדום, אנחנו לא יכולים לאפשר פיקוח חיצוני.

טלי מ': אני מתנצלת, זו העמדה הביטחונית שלנו.

דנה נויפלד: בשביל לצאת מהפלונטר הזה יש שתי אופציות.

דנה נויפלד: אופציה אחת היא לקבוע דין שונה לאותם מפעלים לעומת אותם גופים.

איתן כבל: אני מוכן, אין לי בעיה.

איתן כבל: לזה את מוכנה, טלי?

דנה נויפלד: אופציה מספר שתיים היא שעדיין ייקבע בנוהל, ואולם הנוהל הזה יובא לאישור ועדת הכלכלה.

דנה נויפלד: באותו נוהל ייקבעו ההוראות השונות לגבי הגופים השונים הרלוונטיים, כאשר בשביל לקיים את הפיקוח הפרלמנטרי הנוהל הזה יובא לאישור הוועדה.

נתי שוברט: אני מבין את הרקע, פחות או יותר את הרקע לדרישות המיוחדות של מערכת הביטחון.

נתי שוברט: אני לא רוצה להיכנס כרגע לגופו.

איתן כבל: אל תיכנס למה שלא צריך.

נתי שוברט: אני רוצה להבהיר דבר אחד.

נתי שוברט: כאשר מגיע מפקח לאיזה שהוא גורם, בין אם הוא פרטי, חברה או במערכת הביטחון, הוא בא לשם אחרי שנעשתה בדיקה מראש האם התדר שבו משודר האות שמפריע משודר כחוק או לא.

נתי שוברט: זאת הבדיקה שנעשית.

נתי שוברט: לא מעניין את המפקח מה זה המכשיר הזה, מה זו המערכת הזאת, למה היא משדרת.

נתי שוברט: כל מה שמעניין אותו זה שאותו גורם יפסיק את ההפרעה הזאת.

איתן כבל: יש כאן נקודה שצריך לקחת אותה לתשומת לב.

איתן כבל: כמו שאמר נתי, זה לא שהוא קם בבוקר ואמר, "יאללה, בוא נלך היום לבדוק את היחידות".

איתן כבל: הכוונה היא שבסוף יש איזו פעולה מסוימת שמפריעה לטיסת מטוסים, מפריעה לזה, מפריעה לזה.

איתן כבל: רק אז הוא בא.

איתן כבל: יש בן אדם מסוים שמגיע לבן אדם מסוים, בסדר?

איתן כבל: הוא יבוא מחופש שלא יזהו אותו, הוא ידבר עם קול מטושטש, ידבר עם הגב, יגיד רק את האות הראשונה שלו שגם היא תהיה מזויפת.

איתן כבל: למען השם, צריך לדבר עם מישהו.

איתן כבל: צריך להגיד לו, צריך להתריע בפניו כדי שיטפל בזה.

ישי יודקביץ': יהיה פיקוח פנימי.

ישי יודקביץ': נתי יהיה הנציג.

איתן כבל: איזו סמכות יש לנתי שוברט להודיע לו את ההודעה?

איתן כבל: תקשיבו טוב טוב.

איתן כבל: אני לא אומר שנתי שוברט עכשיו ינחה אתכם, אבל אני רוצה, עם כל הכבוד, לדעת עם מי מדברים, מי השולחן, איפה נמצאים.

איתן כבל: יש גבול.

טלי מ': ביחידות הסמך, הפיקוח ייעשה על ידנו.

איתן כבל: אני מבין את משיכת החבל.

איתן כבל: זו לא הפעם הראשונה שלי פה.

איתי עצמון: מה שאת אומרת זה שאת מתנגדת למה שקבוע עכשיו בהצעת החוק בכחול, לכך שיהיה בכלל נוהל.

איתי עצמון: אם את אומרת שכל הפיקוח על ידכם, לא על ידי משרד התקשורת, זה מודל אחר.

טלי מ': בתעשיות לא.

טלי מ': בתעשיות זה סגור.

איתן כבל: עזבי אותי מהתעשיות.

איתן כבל: אני מתעסק עכשיו - -

איתי עצמון: בגרעין הקשה.

איתן כבל: שלא נגיד בקול אפילו.

איתן כבל: אני לא ביקשתי שהפיקוח ייעשה על ידי, אבל אני צריך שמישהו ידע להגיד מי מקבל את ההודעה שיש הפרעה, זה השלב הראשון, והשלב השני, מי מודיע שההפרעה הוסרה, או לחלופין, ישי וטלי אומרים: "אוקי, בוא נעצור, יש חדר".

איתן כבל: אני מצייר את זה בצורה שהיא מתקיימת.

איתן כבל: היא מתקיימת בין חיילים בגבול לבנון ובין יחידות שונות.

איתן כבל: מה, זה לא מתקיים?

איתן כבל: צריך להגיע עד האות סמ"ך?

איתן כבל: יש גם אותיות לפני שמתקיימות כל יום.

איתן כבל: אני כחפ"ש מצאתי את עצמי בפעולות כאלו ואחרות שיצרו התנגשות מול כוחות אחרים שדיווחו או שלא ידעו.

איתן כבל: זה קורה כל הזמן.

איתן כבל: זה גם יקרה.

בן ציון: עד היום הביצוע והתיאום נעשה טלפונית.

בן ציון: למה עכשיו צריך - -?

איתן כבל: יכול להיות שיש דברים שאפשר לסגור טלפונית, אני לא יודע.

נתי שוברט: אני אסביר למה צריך.

נתי שוברט: צריך לאתר את מקור ההפרעה.

נתי שוברט: מי יודע אם זה ברחוב איקס מספר ארבע או ברחוב איקס מספר שמונה?

בן ציון: אם אתה פונה אלי, כנראה אתה יודע.

נתי שוברט: צריך להגיע לאזור ולאתר מאיפה זה מגיע.

נתי שוברט: אגב, ובלי קשר לדיון שאנחנו מדברים פה, לעיתים כאשר צריך לפעול נגד תחנה שפועלת לא כדין בשטחי הרש"פ, אנחנו מתלווים לכוח הצבאי ומצביעים מאיפה ההפרעה מגיעה.

איתן כבל: אחת משלוש נקודות:

איתן כבל: או שאני מפצל את זה - -

דנה נויפלד: להם זה לא איכפת, לנו זה איכפת.

איתן כבל: ברור כשמש לאור הירח, על זה אני מדבר.

איתן כבל: סליחה, אני נותן בגלל זה אופציות.

איתן כבל: אם הייתי יודע שהכל מוסכם, לא הייתי נותן אופציות.

איתן כבל: זה לא מעניין אותי, זה מהקישקשתא של הסמ"כים שאני חי אותם, מכיר אותם.

איתן כבל: אני תמיד אומר שאני רק נראה צעיר, אבל חייתי את זה.

איתן כבל: כל איזה קשקוש הופך להיות דרמה ביטחונית.

איתן כבל: או שאני מפצל את זה, או שאני מקבל את ההצעה שלך שמדברת על כך שיהיה נוהל שיובא לאישור ועדת הכלכלה.

איתי עצמון: כמו חקיקת משנה?

איתן כבל: כן.

יערה למברגר: אם זה חקיקת משנה, זה אומר שזה צריך להיות מפורסם.

איתי עצמון: אותן הוראות שהיינו קובעים עכשיו בחוק יהיו בנוהל.

רועי ברית: דנו על גורם אחד.

איתן כבל: טלי, תאמרי לי איך זה?

איתן כבל: לשוברט בחדרו יש מסך שממנו פתאום יש לו אורות?

טלי מ': האמת היא שהוא המומחה, הוא יוכל להסביר יותר טוב.

דוד אלימלך: המלצה, אדוני היושב-ראש, כי אתה קורא נכון את התמונה.

דוד אלימלך: יש פה סעיף שהוא ממש פשוט, הוא ממש קשקוש אחד גדול.

דוד אלימלך: אני חושב שהוא אמור להות מסוכם בשתי דקות, לא בשלושה דיונים נפרדים.

דוד אלימלך: אני חושב שיש פה הסכמה עקרונית על כך שצריכה להיות אכיפה של משרד התקשורת.

דוד אלימלך: יש מקומות שמשרד התקשורת יכול להיכנס אליהם, יש מקומות שהוא לא יכול להיכנס אליהם.

איתן כבל: גם היום, בלי קשר לכלום.

דוד אלימלך: נכון.

דוד אלימלך: יש נוהל מסודר.

דוד אלימלך: כשמגיע היום הפקח של משרד התקשורת, הוא צריך להגיע באמת קרוב כדי להבין מה הוא מקור ההפרעה.

דוד אלימלך: הוא מביא את האמצעים שלו, מתקרב, אומר: "הבנתי, אתה מפה, מהאזור הזה, מהנקודה הזאת עובד בתדר ללא רישיון, אסור לך".

דוד אלימלך: יש לך בן אדם לדבר איתו.

דוד אלימלך: אם אסור לא להיכנס, הוא אומר: "שלום, אתה הבן אדם?

דוד אלימלך: תראה לי את הנוהל, אתה אחראי לבצע אכיפה במקום שלך".

איתן כבל: נכון.

דוד אלימלך: כמו שהנוהל הזה קורה אצלנו בכוחות הביטחון כך הוא צריך לקרות גם במקומות היותר מסווגים.

דוד אלימלך: במקומות שלא צריך את זה, כמו בתעשייה, אז הוא מגיע.

דוד אלימלך: גם שם יש בן אדם, רק שהוא יכול להיכנס עם הבן אדם.

איתן כבל: אני אגלה לכם סוד, לא רק בתעשייה.

איתן כבל: לכל מקום שהוא מגיע יש מישהו שמלווה אותו.

דוד אלימלך: מאוד פשוט.

דוד אלימלך: צריך לנסח את זה בצורה המתאימה.

רעות בינג: לזה קוראים פיקוח פנימי.

רעות בינג: המודל שתואר כאן הוא מודל של פיקוח פנימי.

איתן כבל: איתי, אני רוצה לסכם את העניין הזה, כי זו חפירה יותר מאשר האירוע עצמו.

רעות בינג: אני רוצה להתייחס להצעות שהצעת.

רעות בינג: הפתרון הטוב ביותר בשלב הזה זה לפצל.

רעות בינג: יש כאן שאלות מאוד מורכבות שנוגעות לכל מיני היבטים - תחולה על מערכת הביטחון, הפרדה בין גופים שונים.

רעות בינג: בלוחות הזמנים האלה לא הצלחנו להגיע לאיזה שהוא מתווה שהוא נכון, שהוא מאוזן, שלוקח בחשבון את הפיקוח - -

איתן כבל: אבל את מבינה שאם אני מפצל את זה אתם לעולם לא תגיעו להסכמה.

איתן כבל: אני אומר את זה מניסיון אישי.

איתי עצמון: אדוני, יש לי הצעה בהקשר הזה.

איתי עצמון: ניתן לפצל את הסעיף הזה ולקבוע שהכניסה לתוקף של פרק הפיקוח לגבי גופי הביטחון תהיה בעוד איקס חודשים, למשל 6 חודשים.

איתי עצמון: אם בחלוף התקופה הזו הממשלה לא תסדיר ולא תציע הצעה אחרת לגבי הסעיף שימשיך להיות מונח כאן על שולחן הוועדה מכיוון שהוא יפוצל, סמכויות הפיקוח יחולו ככתבן וכלשונן על כל גופי מערכת הביטחון, והנה התמריץ שאדוני מחפש להסדרה נכונה של הנושא.

קריאה: הבעיה שאנחנו פה תלויים בהליכי החקיקה.

קריאה: אנחנו לא יודעים כמה זמן אתה מתכוון להציע לנו.

איתן כבל: אני רוצה לומר לך את הדבר הבא.

איתן כבל: אל תעצבנו אותי.

איתן כבל: אני הולך לקראתכם, באמת אני יוצא מגדרי.

איתן כבל: דרך אגב, אם זה לא באות סמ"ך, אני כבר מזמן הייתי גומר את העניין.

איתן כבל: אני מבין את הנקודה, למרות שאני ממש לא עף על הדברים האלה.

איתן כבל: ההצעה של עו"ד עצמון באמת עושה שכל.

איתן כבל: אני אפילו לא אגיד חצי שנה, כי אולי ממשלה פה, שם.

איתן כבל: שנה אני נותן לכם.

איתן כבל: אם בשנה אתם לא תגמרו את זה, לעולם לא תגמרו את זה.

יערה למברגר: בגלל שאנחנו לא יודעים כי לפעמים יש פגרה, אולי אפשר לקבוע בצו, באישור הוועדה - -

איתי עצמון: מעבר לשנה?

איתן כבל: למברגר, את רצינית?

דנה נויפלד: זה המון זמן.

איתן כבל: הם רוצים להוריד את זה לתשעה חודשים, ובצדק.

איתן כבל: נתתי לכם שנה.

איתן כבל: אם בשנה אתם לא, לעולם לא תעשו את זה.

איתן כבל: נו באמת, שנה נתתי לכם.

איתן כבל: אתם הייתם צריכים להגיד לי: "בשבוע הבא אנחנו יודעים לגמור את זה".

קריאה: דודי, אתה מוכן שיהיה שנה?

דוד אלימלך: אדוני היושב-ראש, למה צריך שנה?

נתי שוברט: אם זה יהיה שנה, תמיד מגיעים לשבוע האחרון של החודש ה-12.

קריאה: אפשר לקבל כמה דקות להתייעצות?

איתן כבל: אני רוצה להבהיר לפני שאתם יוצאים להתייעצות.

איתן כבל: אני אמרתי שנה.

איתן כבל: אומרים אנשי המקצוע שזה מוגזם.

איתן כבל: אני כבר אומר לך, גברת בינג, חצי שנה.

איתן כבל: אם לא תסיימו את זה כי פתאום יהיו בחירות, תהיה פגרה, יהיה אני לא יודע מה - -

דנה נויפלד: זה יעבור לקריאה שנייה ושלישית?

לאה ורון: נו מה, את חושבת שהבחירות בשבוע הבא?

איתן כבל: הבנתי מה שהיא אומרת.

איתן כבל: הרי זה חלק מחוק ההסדרים.

איתן כבל: אם זה לא יעבור, ממילא זה לא יעבור.

איתן כבל: אני מציע חצי שנה.

איתי עצמון: עם אפשרות להאריך לתקופה נוספת של עד חצי שנה בצו באישור הוועדה?

איתן כבל: כן, נראה לי הגיוני.

ישי יודקביץ': ומה אז?

איתן כבל: תביאו את ההצעה שתגיעו ביניכם.

איתן כבל: ישי, אני לא נכנס עכשיו לדיון בתוך המערכת של משרד המשפטים, משרד התקשורת ומערכת הביטחון.

איתן כבל: יכול להיות שתהיו באותה נקודה שאנחנו נמצאים עכשיו.

איתן כבל: נצטרך לקבל החלטה.

איתן כבל: מי שיהיה פה יצטרך לקבל את ההחלטה.

איתן כבל: אני רק אומר שזה הרבה יותר עושה שכל.

איתן כבל: תראו, כמו שאמר דודי, זה הרבה יותר פשוט ממה שנדמה.

איתן כבל: תגיעו ביניכם להבנות, זה לא כזה מסובך.

איתן כבל: אף אחד לא מבקש לשבור את סודות מדינת ישראל, חס וחלילה.

איתן כבל: אני לא חושב שיש פה מישהו סביב השולחן וגם בשולחנות אחרים שרוצה לפגוע בביטחונה של מדינת ישראל, אבל חייבים שייקבעו כללים.

איתן כבל: אתה יודע למה קמות ועדות חקירה?

איתן כבל: כי אחר כך הוא אומר: אני לא יודע, ההוא לא יודע, ההוא כן יודע, ההוא לא ידע, ההוא לא אמר, ההוא בדיוק הלך.

ישי יודקביץ': אנחנו לא רוצים שהנוהל יפורסם, כי אנחנו רוצים לרדת לרמות מאוד נמוכות של פירוט.

ישי יודקביץ': אנחנו צריכים למצוא איזו רמת ביניים שתהיה בחקיקה, כמו שאיתי מציע, למשל הפרק שנמצא בחוק הגנת הסביבה.

איתי עצמון: אני רק אגיד, אדוני, מה ההחלטה כפי שאני מבין אותה.

איתי עצמון: הוועדה החליטה על פיצול של סעיף 9(24) להצעת חוק התכנית הכלכלית וסעיף 12א – פיקוח במערכת הביטחון.

איתי עצמון: ההחלטה הזאת, לפי תקנון הכנסת, טעונה אישור של מליאת הכנסת.

איתי עצמון: אני צריך להכין החלטת פיצול.

איתי עצמון: התחולה של הפיקוח, פרק סמכויות הפיקוח לגבי מערכת הביטחון, אני מבין שזה בהגדרה הרחבה, כלומר, כוחות הביטחון ויתר הגופים הביטחוניים.

איתי עצמון: הפרק הזה ייכנס לתוקף לגביהם תוך שישה חודשים מיום הפרסום של הצעת חוק התכנית הכלכלית, כאשר שר התקשורת, באישור ועדת הכלכלה, יהיה רשאי להאריך את המועד הזה בתקופה נוספת של עד שישה חודשים.

איתן כבל: בסדר גמור.

רועי ברית: פעם אחת.

איתן כבל: כן, פעם אחת.

איתי עצמון: ארכה אחת.

איתן כבל: מי בעד?

איתן כבל: בעד – פה אחד

איתן כבל: נמנעים – אין

איתן כבל: אני מאשר את הפיצול ואת סעיף התחילה.

דנה צרנובלסקי: אם אני מבינה נכון, המשמעות של תחולה נדחית של ההוראות לגבי כוחות הביטחון היא שסמכות הפיקוח נכנסת לתוקף, ההחרגה לא נכנסת.

איתי עצמון: אמרתי שהוראות הפיקוח לא יחולו על מערכת הביטחון במשך שישה חודשים.

איתי עצמון: לאחר מכן, אם - -

דנה צרנובלסקי: חשבתי שאתה אומר שההחרגה לא תחול במשך - -

איתן כבל: לא.

איתי עצמון: לא, זה לא מה שאמרתי.

דנה צרנובלסקי: לגבי ההשוואה לחוק הגנת הסביבה ולחוק רישוי שירותי רכב, מה שצריך להבין, וזה ההבדל המהותי כאן, זה שמערכת הקשר היא מערכת מבצעית כולה.

דנה צרנובלסקי: ההיבטים שנוגעים לאיכות סביבה יכולים להיות בהרבה דברים מגוונים, לא תמיד זה משהו מבצעי.

דנה צרנובלסקי: מכאן הפער המאוד משמעותי, מה עוד, כמו שנאמר כאן, בפרקטיקה זה עובד, מייצרים מנגנונים מוסכמים.

דנה צרנובלסקי: זה לא שאין עם מי לדבר, זה לא שאין דרך לדעת מה מקור הבעיה ואיך מטפלים בה.

דנה צרנובלסקי: מערכת הביטחון לא מבקשת שלא יהיה כלום, שלא תהיה כתובת עם מי לדבר, אלא שתהיה כתובת עם מי לדבר.

דנה צרנובלסקי: אנחנו חושבים שהפיקוח לא צריך לכלול כניסה של פקחים אלא נקודות קשר.

איתן כבל: אמרתי את זה, חברות וחברים.

איתי עצמון: תביאו הסדר לוועדה, הוועדה תדון בהסדר.

איתי עצמון: ההערות האלו הן כרגע הערות פרטניות.

איתן כבל: יותר מידי פעמים שמעתי ממערכת הביטחון - אני מדבר על מערכת הביטחון כמכלול שלם, כולל משטרה, כולל כל הדברים האלה – "תסמוך עלינו".

איתן כבל: זה מה שאת אומרת לי.

איתן כבל: חברים יקרים, הפרשנות שלכם היא של "לקבוע נוהל לעצמנו", "אנחנו נקבע לעצמנו".

איתן כבל: אני יודע שאנחנו רק חברי כנסת, מחוקקים.

איתן כבל: בעייתי.

איתן כבל: אנחנו אלה שצריכים לקבוע את הדברים האלה.

איתן כבל: את יודעת, אני אומר לך את זה שוב, פעם אחר פעם אנחנו מוצאים את עצמנו בתקלות חוזרות בכל המערכות.

איתן כבל: גם שם יש בני אדם, אין ויכוח.

איתן כבל: אנחנו כבר הלכנו לקראתכם.

איתן כבל: תביאו את ההסדרה.

איתן כבל: אף אחד לא אומר לכם לא.

איתן כבל: כולם רוצים לדעת שיש הסדרה שהיא הסדרה שיש בה שכל.

קריאה: אנחנו מכירים את הקצב של הליכי החקיקה.

קריאה: הם ארוכים מאוד.

קריאה: מרגע שתוגש ההצעה לכנסת זה יכול לקחת - -

איתן כבל: את רוצה קדנציה, קדנציה מקוצרת?

איתן כבל: באמת, נו בחייך.

קריאה: אנחנו לא מזלזלים בכלל.

קריאה: גם לא הייתה לנו כוונה קודם לכן, עוד לפני התיקון.

איתן כבל: מה גברתי רוצה?

קריאה: להאריך את התוקף.

איתן כבל: גברתי, תודה רבה.

איתן כבל: אני אגיד לך משהו עכשיו ברצינות.

איתן כבל: זה לא לכבודי שתבקשו ממני אחרי שנתתי שנה.

איתן כבל: אני פה מחוקק.

איתן כבל: סליחה שאני מעיד על עצמי, אבל מעטים בבית הזה בחקיקה.

איתן כבל: שנה, בחיים שלי לא אמרתי את זה פה.

איתן כבל: אם אתם אומרים לי שאתם לא יודעים לעמוד בשנה, אז אתם גם לא תעמדו בשנתיים, אתם גם לא תעמדו בעשר, זה הכל.

איתן כבל: אני הייתי צריך דבר כזה להסדיר בחודש.

איתי עצמון: אז הוועדה מאשרת גם את החלטת הפיצול של סעיף 9(24) וגם את התחילה הנדחית של פרק סמכויות הפיקוח לגבי גופי מערכת הביטחון.

עידו סופר: במובן הרחב.

איתי עצמון: במובן הרחב.

איתן כבל: כן.

איתי עצמון: נשארה התשובה של משרד המשפטים לעניין - -

בן ציון: אם יש הסכמה עם משרד התקשורת והגופים שזה ייקבע בנוהל, בהסכמת השרים, כשעד היום אין שום פקח שמגיע, אין איזו שהיא תלונה, והנה יושבים פה הגופים והנציגים - -

איתן כבל: בן, אתה מתכוון להישאר בתפקידך הרבה שנים, או שאתה רוצה להתקדם?

איתן כבל: אז אל"ף, בעזרת השם אני מאחל לך להתקדם.

איתן כבל: אתה יודע איך החיים בנויים.

איתן כבל: אם הייתי יודע שאלה שיושבים בחוק, כותבים אותו ומתכתבים איתו יישארו לעולם כל אחד במקומו, אין לי בעיה, אבל כיוון שהטבע האנושי הוא שכל אחד רוצה להתקדם, חלק פורשים - - ואתה יודע מה קורה הרבה פעמים?

איתן כבל: הוא אומר לך: אח שלי, עשה לי טובה, ההוא כבר שם, ההוא הלך, ההוא בא, דבר איתו, אני לא יודע מה הסיבות.

איתן כבל: בינתיים בא שר חדש, אומר משהו אחר.

בן ציון: במקרה שלי הייתי 4 שנים ראש תחום חקיקה.

בן ציון: אמנם עברתי עכשיו לראש תחום, אבל זה נשאר אצלי.

איתן כבל: אני עכשיו מדבר ברצינות, חקיקה לא יכולה להסתמך, היא חייבת להיות מונחת לא משנה מה, מי, מו, למה.

איתן כבל: היא כל הזמן נמצאת.

איתן כבל: כל מה שאנחנו מבקשים, כמו בדברים אחרים שעשיתי והתעקשתי עליהם, זה הסדרה.

איתן כבל: אני רוצה הסדרה, סוג של הסדרה שאני יודע שגם כשאני אלך ויבואו ויעשו עבודה על העבודה שלי, יגידו שעשינו את הדברים כמו שצריך.

איתן כבל: בסוף גם שמי חשוב לי, גם הדברים שאני עושה חשובים לי, האופן בו אני פועל ובו אני מתנהל.

איתן כבל: אני לא יכול לסמוך על היד הנעלמה.

איתן כבל: לפעמים אתה אומר שאתה משאיר את זה ליד הנעלמה, לא במקרה הזה.

איתן כבל: אני לא יכול להשאיר את זה.

איתן כבל: אלה דברים שצריך שיהיו ברורים ובדוקים.

איתן כבל: יש נוהל מסודר, מוסמך, נקבע.

איתן כבל: הוא לא כזה מסובך, אף אחד לא מבקש, בן, לקחת ממך או ליטול ממך אפילו רבע סמכות, כולה מה שאנחנו מבקשים זה להסדיר את העניין, זה הכל.

בן ציון: אנחנו רוצים להסדיר את העניין.

איתן כבל: זה מה שסיכמנו.

איתן כבל: הוא לא יכול להיקבע בשיח בין בעלי תפקידים, הוא צריך להיות מוסדר.

בן ציון: עד היום זה היה ככה.

בן ציון: זה גם עובד ככה.

איתן כבל: קודם כל, אנחנו לא שם.

בן ציון: אני רק אגיד שאני דווקא זוכר שהייתי נוכח באיזו ועדה, בדיון אחר על איזה חוק – אולי רעות תזכור - שהיה לנו נוסח דומה למה שהציע כאן היועץ המשפטי של הוועדה.

בן ציון: אני זוכר שזה לא התקדם.

בן ציון: בפועל גם אין פיקוח.

איתן כבל: אתה עכשיו שכנעת אותי עוד יותר שצריך שהדברים יהיו מוסדרים.

איתן כבל: יש עוד משהו?

איתי עצמון: כן.

איתי עצמון: אדוני לא אישר את התוספת שביקשתי לעניין זכות טיעון למפר בהליך התראה מינהלית, לעניין הפרה נמשכת והפרה חוזרת, וכן עניין פרסום הנהלים בנושא הזה באתר משרד התקשורת.

איתי עצמון: כפי שאמרתי, ההוראות האלו מקובלות בחקיקה בפרקי עיצומים כספיים שנחקקו לאחרונה, כולל בוועדה הזאת.

איתי עצמון: אני חושב שיש מקום לשלב את ההוראות האלו גם בפרק כאן, בפקודת הטלגרף האלחוטי.

איתן כבל: לא סיכמנו את זה?

איתן כבל: אמרנו את זה כבר פעם קודמת.

איתי עצמון: כן, אבל משרד המשפטים ביקש לבדוק.

יערה למברגר: ביקשנו כמה דקות בזכות טיעון לעניין משך ההפרה.

איתי עצמון: בוודאי, כפי שמקובל.

איתי עצמון: אני לא אחרוג מהנוסחים המקובלים בחקיקה בעניין הזה.

איתן כבל: שלא תתבלבלו חס וחלילה.

איתן כבל: בעד – פה אחד

איתן כבל: נמנעים – אין

איתן כבל: אני מאשר.

איתן כבל: עוד משהו?

לאה ורון: לא.

לאה ורון: ובא לציון גואל.

איתן כבל: תם ונשלם, ברוך לאל.

איתן כבל: תודה רבה.

איתן כבל: רציתי, קודם כל, להגיד לכם תודה, באמת תודה.

איתן כבל: בכל זאת מדובר פה בחוק בעל משמעות מאוד גדולה.

איתן כבל: כפי שנאמר, מתחילת שנות ה-70 החוק הזה כמעט ולא טופל.

איתן כבל: הוא לא רק נוגע בעניינים שלכם, הוא פותח את השוק לתחרות מאוד גדולה שבה, אני מקווה מאוד, כפי שעידו אמר לנו, ואני מקווה שהפעם כשהם מביאים מספרים הם צודקים, זה יחסוך לציבור עד 350 מיליון שקל בשנה.

איתן כבל: אני רוצה להודות לך, איתי.

קריאה: יש פה בחור שמצטנע מאחורי הקלעים, עורך דין רועי ברית, שלקח את המשימה הזאת.

קריאה: כבר כמה שנים הוא מטפל בה.

איתן כבל: רועי, זה שלך?

קריאה: זה בסוף עבודה מקצועית עם הרבה מאוד אנשים, אבל הבחור הוביל את המשימה.

איתן כבל: יישר כוח.

קריאה: באמת מגיע לו הרבה קרדיט.

קריאה: כייף לבוא ולראות שדברים קורים.

איתן כבל: מדובר בהצעת חוק שהיא לא מחזה של יום ביומו כאן.

איתן כבל: אני רוצה להודות לאיתי.

איתן כבל: כבר נגמרו לי הסופרלטיבים, אני אומר את זה בכל פעם.

איתן כבל: לא לחינם עידו וכולם רצו שזה יובא פה בוועדה ויובל כאן אצל איתי.

איתן כבל: הוא עושה עבודה מדהימה, מהטובים ביותר שיש בבית, ועוד נכונו לו עלילות על השכל הישר.

איתן כבל: אני רוצה להודות לך, לאה, ולצוות שבלעדיו לא היינו מצליחים לעשות את כל העבודה.

איתי עצמון: בשעות לא שעות.

איתן כבל: בשעות לא שעות.

עידו סופר: רק להגיד תודה רבה ליו"ר הוועדה ולצוות המקצועי.

עידו סופר: כמובן מדובר בחוק ארוך, לדעתי הארוך ביותר שהועבר בתכנית הכלכלית הנוכחית.

עידו סופר: תודה על שעות לא שעות, על ההירתמות והמקצועיות.

עידו סופר: תודה רבה לכולם.

איתן כבל: יש לי בקשה אחת, באמת אני אומר את זה, וזה מונח לפתחכם, עידו ושאר אנשי המקצוע.

איתן כבל: אני כל פעם משתגע מחוקים שאנחנו עובדים עליהם קשה ובסוף הופכים לאות מתה.

איתן כבל: ראה מקרה חיבור מפעלים לגז, דברים מהסוג הזה.

איתן כבל: יש פה, אני אומר לכם כמשרד אוצר, אני אומר לכם כמשרד תקשורת, בשורה.

איתן כבל: אנא השלימו את כל הפעולות הנדרשות כדי שהחוק הזה כולו, לא חלקו - - עם כל הכבוד לתדרים, עם כל הכבוד להפרעות, זה חלק בתוך החוק, אבל הוא לא החלק הגדול בעיני.

איתן כבל: עם כל כל הכבוד, פתיחת השוק היא פעולה מאוד חשובה ומאוד גדולה.

איתן כבל: ושוב, תודה רבה, תודה על הזמן שהקדשתם לזה, ושניפגש רק בשמחות.

איתן כבל: תודה רבה, להתראות.